c: text/html

text:
Thuto ya Beibele ke Eng?
Dihlatse tša Jehofa di swarela batho thuto ya Beibele yeo e arabago dipotšišo tše dintši tša go swana le tše di latelago:
Modimo ke mang?
Na Modimo ruri o na le taba le nna?
Nka kaonefatša lenyalo la ka bjang?
Nka hwetša lethabo bjang bophelong?
Ka mo tlase o tlo hwetša dikarabo tša dipotšišo tšeo di botšišwago kudu mabapi le lenaneo la rena la thuto ya Beibele.
Thuto ye e rulagantšwe bjang? Re tšea dihlogo tše bjalo ka “Modimo” goba “lenyalo” gomme ra hlahloba ditemana tša Beibele tše di fapafapanego tšeo di thekgago sehlogo seo. Ge re bapetša ditemana tšeo, re bona seo Beibele e se bolelago ka sehlogo seo, ka go re’alo ra dumelela Beibele gore e itlhalose.
Re diriša puku ya Ke Eng Seo ge e le Gabotse Beibele e se Rutago? go re thuša go ithuta Beibele. Gare ga dihlogo tše dingwe, puku ye e hlalosa ka mo go kwagalago seo Beibele ge e le gabotse e se rutago ka Modimo, Jesu le ka bokamoso bja rena.
Thuto ye ya Beibele ke bokae? Thuto ye ke mahala, e bile dikgatišo tšeo re ithutago ka tšona ga di rekišwe.
Thuto e tšea nako e kae? Batho ba bantši ba beela ka thoko iri e tee goba go feta moo beke e nngwe le e nngwe gore ba ithute Beibele le rena. Eupša nako yeo re e tšeago re ithuta e ka fetofetoga. Go ya ka gore wena o nyaka re ithuta nako e kaakaang.
Go direga eng ge ke kgopela thuto ya Beibele? Ge o kgopela thuto ya Beibele, yo mongwe wa Dihlatse tša Jehofa o tla go etela ka nako yeo e go swanetšego le lefelong leo le go swanetšego. O tla tšea metsotso e sego kae a go bontšha kamoo thuto ya rena e swarwago ka gona. Ge e ba o na le kgahlego, o ka tšwela pele o ithuta.
Ge e ba ke amogela thuto ya Beibele, na seo se ra gore ke swanetše go fetoga yo mongwe wa Dihlatse tša Jehofa? Aowa. Rena Dihlatse tša Jehofa re rata go ruta batho Beibele, eupša le ka mohla ga re gapeletše motho le ge e le ofe gore a fetoge setho sa bodumedi bja rena. Go e na le moo, re hlalosa ka tlhompho seo Beibele e se bolelago, re lemoga gore motho yo mongwe le yo mongwe o na le tshwanelo ya go kgetha seo a nyakago go se dumela.—1 Petro 3:15.

robotstxt: allowed

filter: keep


text:
Amogela Tayo ya Jehofa ka Mehla
“O se lahle tayo ya Jehofa.”—DIEMA 3:11, PK.
1. Ke ka baka la’ng re swanetše go amogela tayo ya Modimo?
KGOŠI SALOMO wa Isiraele ya bogologolo o nea yo mongwe le yo mongwe wa rena lebaka le lebotse la go amogela tayo e tšwago go Modimo. Salomo o re: “Ngwana-ka, o se lahle tayo ya Jehofa, gomme o se fele pelo ka baka la tsholo ya gagwe; gobane Jehofa o sola yo a mo ratago, bjalo ka tatago motho ge a sola morwa wa gagwe yo a mo ratago.” (Diema 3:11, 12, PK) Ee, Tatago wa legodimong o a go laya ka ge a go rata.
2. “Tayo” e hlaloswa bjang, gomme motho a ka newa tayo ka tsela efe?
2 “Tayo” e bolela kotlo, phošollo, taelo le thuto. Moapostola Paulo o ngwadile gore: “Ga go na tayo yeo mo nakong ye e bonagalago e thabiša, eupša e bohloko; lega go le bjalo ka morago ga moo go bao ba tlwaeditšwego ka yona e tšweletša seenywa sa khutšo, e lego toko.” (Baheberu 12:11) Go amogela le go diriša tayo ya Modimo go ka go thuša go kgomarela tsela ya toko gomme ka go rialo gwa go batametša kgaufsi le Modimo yo mokgethwa, Jehofa. (Psalme 99:5) O ka phošollwa ke badumedi-gotee le wena, dilo tšeo o ithutago tšona dibokeng tša Bokriste le ge o ithuta Lentšu la Modimo le dikgatišo tša “molaki yo a botegago.” (Luka 12:42-44) Ruri o tla leboga kudu ge o lemošwa ka selo se itšego seo se nyakago go fetošwa! Eupša go ka nyakega tayo efe ge go dirilwe sebe se segolo?
Lebaka Leo ka Lona ba Bangwe ba Kgaolwago
3. Go kgaolwa go dirwa neng?
3 Bahlanka ba Modimo ba ithuta Beibele le dikgatišo tša Bokriste. Ditekanyetšo tša Jehofa di ahla-ahlwa dibokeng tša bona, dikopanong tše dinyenyane le tše dikgolo. Ka baka leo, Bakriste ba tseba seo Jehofa a se nyakago go bona. Go kgaolwa go dirwa ge feela setho sa phuthego se dira sebe se segolo gomme se sa itshole.
4, 5. Ke mohlala ofe wa Mangwalo mabapi le go kgaolwa wo o bontšhwago mo, gomme ke ka baka la’ng phuthego e ile ya kgothaletšwa go bušetša motho yoo?
4 Ela hloko mohlala wa Mangwalo wa motho yo a kilego a kgaolwa. Phuthego ya Korinthe e ile ya kgotlelela “bootswa bjo bo [bego bo se] gona gaešita le gare ga ditšhaba, gore motho yo mongwe o [be a] tšere mosadi wa tatagwe.” Paulo o ile a kgothaletša Bakorinthe gore ba “gafele motho yo bjalo Sathane gore go senyege nama, e le gore moya o phološwe letšatšing la Morena.” (1 Bakorinthe 5:1-5) Ge a be a kgaolwa gomme ka go rialo a gafelwa Sathane, modiradibe yoo o be a e-ba karolo ya lefase la Diabolo gape. (1 Johane 5:19) Go rakwa ga gagwe go tlošitše tutuetšo e kgopo ya nama ka phuthegong gomme gwa boloka “moya” wa Modimo, goba mokgwa o tutuetšago.—2 Timotheo 4:22; 1 Bakorinthe 5:11-13.
5 Paulo o kgothaleditše Bakriste ba kua Korinthe gore ba bušetše modiradibe yoo ka phuthegong pele ga ge go ka feta nako e telele kudu. Ka baka la’ng? Moapostola o boletše gore e be e le bakeng sa gore ba se ke ba “radiwa ke Sathane.” Go bonala modiradibe a be a itshotše gomme a hlwekišitše bophelo bja gagwe. (2 Bakorinthe 2:8-11) Ge e ba Bakorinthe ba ile ba gana go bušetša motho yo a itsholago, Sathane o be a tla ba radia ka kgopolo ya gore ba be ba tla ba le dipelo tše thata gomme ba se lebalele go etša ge Diabolo a be a nyaka gore ba be bjalo. Go bonagala gabotse gore kapejana ba ile ba ‘lebalela le go homotša’ motho yo a itsholago.—2 Bakorinthe 2:5-7.
6. Ke’ng seo se ka fihlelelwago ka go kgaola?
6 Ke’ng seo se fihlelelwago ka go kgaola? Go boloka leina la Jehofa le lekgethwa le hlwekile gomme go šireletša botumo bjo bobotse bja batho ba gagwe. (1 Petro 1:14-16) Go tloša modiradibe yo a sa itsholego ka phuthegong go godiša ditekanyetšo tša Modimo gomme go dira gore phuthego e dule e hlwekile moyeng. Le gona go ka dira gore motho yo a sa itsholego a hlaphogelwe monaganong.
Go Itshola go Bohlokwa
7. Go palelwa ke go ipobola dibe go bile le mafelelo afe go Dafida?
7 Bontši bja bao ba dirago sebe se segolo ba itshola e le ka kgonthe gomme ga ba kgaolwe ka phuthegong. Ke therešo gore go itshola e le ka kgonthe ga go itlele feela. Ela hloko Kgoši Dafida wa Isiraele, yo a hlamilego Psalme ya bo-32. Kopelo yeo e utolla gore Dafida o ile a fetša nako e itšego a sa ipobole dibe tša gagwe tše dikgolo, tšeo go bonagalago di be di akaretša Batseba. Mafelelo e bile gore kgateletšo yeo a e baketšwego ke dibe tša gagwe e ile ya mo fetša matla, go fo swana le ge phišo e kgolo ya selemo e monya monola wa sehlare. Dafida o ile a tlaišega mmeleng le monaganong, eupša ge a be a ‘ipobola dibe tša gagwe, Jehofa o ile a mo lebalela.’ (Psalme 32:3-5) Ke moka Dafida o ile a opela ka gore: “Wa lehlôxônôlô ké motho eo Morêna a sa mmalelexo molato, a se naxo bofora mo pelong.” (Psalme 32:1, 2) Ruri e be e le mo gobotse go hwetša kgaugelo ya Modimo!
8, 9. Boitsholo bo bonagatšwa bjang, gomme bo bohlokwa gakaaka’ng mabapi le go bušetšwa ga motho yo a kgaotšwego?
8 Ka gona, go molaleng gore modiradibe o swanetše go ipobola e le gore a hwetše kgaugelo. Lega go le bjalo, go hlabja ke dihlong goba go tshwenyega ka gore sebe se tla tsebja ga se go itshola. “Go itshola” go bolela go “fetoša monagano wa motho” mabapi le boitshwaro bjo bobe, ka baka la go swaba. Motho yo a itsholago o na le ‘pelo e robegilego le e setlegilego’ gomme o nyaka go ‘lokiša phošo’ ge e ba go kgonega.—Psalme 51:17; 2 Bakorinthe 7:11.
9 Go itshola go bohlokwa kudu ge go tliwa tabeng ya go bušetšwa ka phuthegong ya Bokriste. Motho yo a kgaotšwego ga a fo amogelwa gape ka phuthegong ka morago ga ge go fetile nako e itšego. Pele ga ge a ka bušetšwa, boemo bja gagwe bja pelo bo swanetše go fetoga e le ruri. O swanetše go lemoga bogolo bja sebe sa gagwe le kgobošo yeo a e tlišitšego leineng la Jehofa le phuthego. Modiradibe o swanetše go itshola, a rapelele tebalelo ka go tšwa pelong gomme a dumelelane le dinyakwa tša Modimo tša go loka. Ge a kgopela go bušetšwa, o swanetše go kgona go nea bohlatse bja gore o itshotše gomme o tšweletša “mediro yeo e swanelago boitsholo.”—Ditiro 26:20.
Ke ka Baka La’ng o Swanetše go Ipobola Dibe?
10, 11. Ke ka baka la’ng re sa swanela go leka go uta sebe?
10 Ba bangwe bao ba dirilego sebe ba ka bolela gore: ‘Ge ke botša motho sebe sa-ka, nka swanelwa ke go araba dipotšišo tše di lešago dihlong gomme nka kgaolwa. Eupša ge ke ikhomolela, nka phema seo gomme ga go na motho ka phuthegong yo a ka tsogago a tsebile seo.’ Go nagana ka tsela e bjalo ke go hlokomologa ditaba tše dingwe. Ke dife?
11 Jehofa ke “Modimo yo mabobo le kxauxêlô, wa xo se fêlê pelo, wa botho byo boxolo le therešô. Wa xo bolokêla ba dikete-kete botho, wa xo lebalêla batho bokxôpô le dikaroxô le dibê.” Lega go le bjalo, o phošolla batho ba gagwe “ka tekanyo.” (Ekisodo 34:6, 7; Jeremia 30:11, PK) Ge e ba o ka dira sebe se segolo, o tla gaugelwa bjang ke Modimo ge o leka go uta sebe seo? Jehofa o a se bona, gomme sebe ga se selo seo a fogo se hlokomologa.—Diema 15:3; Habakuku 1:13.
12, 13. Go leka go uta sebe go ka feleletša ka eng?
12 Ge e ba o dirile sebe se segolo, go ipobola go ka go thuša gore o boele o be le letswalo le lebotse. (1 Timotheo 1:18-20) Eupša go palelwa ke go ipobola go ka feleletša ka letswalo le le hwilego leo le ka go dirišago sebe se sengwe gape. Gopola gore ga se feela gore o dira sebe go motho yo mongwe goba phuthego. O dira sebe kgahlanong le Modimo. Mopsalme o opetše ka gore: “Morêna . . . sedulô sa xaxwe se kwa maxodimong; mahlô a xaxwe a a bôna; dintaka tša xaxwe di šetša bana ba batho. Morêna ó šetša ba ba lokilexo le ba babe.”—Psalme 11:4, 5.
13 Jehofa a ka se ke a šegofatša motho le ge e le ofe yo a utago sebe se segolo gomme a leka go dula ka phuthegong e hlwekilego ya Bokriste. (Jakobo 4:6) Ka gona, ge e ba o ile wa wela sebeng gomme o nyaka go dira se se lokilego, o se ke wa dika-dika go ipobola ka go botega. Go sego bjalo, o tla ba le letswalo le le lego molato, kudu-kudu ge o bala goba o e-kwa keletšo yeo e lego mabapi le ditaba tše bjalo tše dikgolo. Go thwe’ng ge e ba Jehofa a ka go amoga moya wa gagwe, go etša ge a dirile go Kgoši Saulo? (1 Samuele 16:14) Ge moya wa Modimo o tlošitšwe, o ka wela sebeng se segolo le go feta.
Bota Bana Beno Bao ba Botegago
14. Ke ka baka la’ng modiradibe a swanetše go latela keletšo ya Jakobo 5:14, 15?
14 Ka gona, modiradibe yo a itsholago o swanetše go dira’ng? “A a bitše bagolo ba phuthego ba mo rapelele, ba mo tlotša ka makhura leineng la Jehofa. Thapelo ya tumelo e tla fodiša yo a fokolago, gomme Jehofa o tla mo tsoša.” (Jakobo 5:14, 15) Go ya go bagolo ke tsela e nngwe ya gore motho a “[tšweletše] dienywa tše di swanelago boitsholo.” (Mateo 3:8) Banna ba bao ba botegago le ba botho ba tla ‘mo rapelela le go mo tlotša ka makhura leineng la Jehofa.’ Ka go swana le makhura ao a fodišago, keletšo ya bona e tšwago Beibeleng e tla homotša motho le ge e le ofe yo a itsholago e le ruri.—Jeremia 8:22.
15, 16. Bagolo ba Bakriste ba latela bjang mohlala wo o beilwego ke Modimo, wo o begilwego go Hesekiele 34:15, 16?
15 Ruri Modiši wa rena, Jehofa, o beile mohlala o lerato ge a be a lokolla Bajuda bokgobeng bja Babilona ka 537 B.C.E. le ge a be a lokolla Isiraele ya moya go “Babilona o Mogolo” ka 1919 C.E.! (Kutollo 17:3-5; Bagalatia 6:16) Ka baka leo, o ile a phethagatša kholofetšo ya gagwe e rego: “Dinku tša-ka ke tlo di diša Nna ka nnoši, ka di hutamiša. . . . Tše di timetšexo ke tlo di nyaka; tše di tšitlanexo ke tlo di buša; tše di xobetšexo ke tlo di fapa; tše di babiwaxo ke tlo alafa.”—Hesekiele 34:15, 16.
16 Jehofa o ile a fepa dinku tša gagwe tša seswantšhetšo, a dira gore di robale di šireletšegile gomme a tsoma tše di timetšego. Ka mo go swanago, badiši ba Bakriste ba kgonthišetša gore mohlape wa Modimo o hlokomelwa gabotse moyeng e bile o šireletšegile. Bagolo ba tsoma dinku tšeo di fapogago phuthegong. Go etša ge Modimo a ile a ‘fapa tše di gobetšego,’ balebeledi ba “fapa” dinku tše di gobaditšwego ke mantšu a yo mongwe goba ditiro tša tšona ka noši. Le gona go etša ge Modimo a ‘matlafaditše e babjago,’ bagolo ba thuša bao ba babjago moyeng, mohlomongwe ka baka la go dira diphošo.
Kamoo Badiši ba Neago Thušo
17. Ke ka baka la’ng re sa swanela go dika-dika go tsoma thušo ya moya go bagolo?
17 Bagolo ka lethabo ba dira ka go dumelelana le keletšo ye: “Tšwelang pele le bontšha kgaugelo . . . , le dira bjalo ka poifo.” (Juda 23) Bakriste ba bangwe ba dirile sebe se segolo ka go wela boitshwarong bjo bo gobogilego bja tša botona le botshadi. Eupša ge e ba ruri ba itshola, ba ka kgodišega ka kgaugelo le tshwaro e botse ya bagolo bao ba fagahletšego go ba thuša moyeng. Paulo ge a ikakaretša o boletše ka banna ba bjalo gore: “E sego gore re babuši ba tumelo ya lena, eupša re badirišani gore le thabe.” (2 Bakorinthe 1:24) Ka baka leo, o se ke wa dika-dika go tsoma thušo ya bona ya moya.
18. Bagolo ba swara bjang badumedi-gotee le bona bao ba dirilego sebe?
18 Ge e ba o dirile sebe se segolo, ke ka baka la’ng o ka bota bagolo? Ka gobane ke badiši ba bagolo ba mohlape wa Modimo. (1 Petro 5:1-4) Ga go na modiši yo lerato yo a bethago nku e kwago le e llago ge e ikgobaditše. Ka gona, ge bagolo ba swaragana le taba ya badumedi-gotee le bona bao ba dirilego sebe, ga se taba ya bosenyi le kotlo, eupša ke taba ya sebe le go boela sekeng moyeng ge go kgonega. (Jakobo 5:13-20) Bagolo ba swanetše go ahlola ka toka gomme ba “sware mohlape ka bonolo.” (Ditiro 20:29, 30; Jesaya 32:1, 2) Go swana le Bakriste ba bangwe ka moka, bagolo ba swanetše go ‘bontšha toka, botho bjo lerato le go ipoetša ge ba sepela le Modimo.’ (Mika 6:8) Dika tše bjalo di bohlokwa ge go dirwa diphetho tše di akaretšago bophelo le tirelo e kgethwa ya “mohlape wa mafulô [a Jehofa].”—Psalme 100:3.
Ka go swana le badiši ba bogologolo, bagolo ba Bakriste ba “fapa” dinku tša Modimo tše di gobetšego
19. Bagolo ba Bakriste ba leka go phošolla motho ba e-na le boemo bofe bja kgopolo?
19 Badiši ba Bakriste ba kgethwa ka moya o mokgethwa gomme ba leka go hlahlwa ke wona. Ge “motho a gata kgato e fošagetšego pele a lemoga”—go le bjalo ka ge eka o itebetše—banna ba moya bao ba swanelegago ba leka go “bušetša motho yo bjalo tseleng ka moya wa boleta.” (Bagalatia 6:1; Ditiro 20:28) Ka tsela e boleta eupša le ka go kgomarela ditekanyetšo tša Modimo, bagolo ba leka go lokiša tsela yeo a naganago ka yona, go fo swana le ge ngaka e nago le kwelobohloko e bušetša setho se se gobetšego madulong a sona ka kelohloko, bakeng sa go phema go baka bohloko bjo bo sa nyakegego gomme ka go rialo a alafa kgobalo. (Bakolose 3:12) Ka ge go bontšha kgaugelo le ge e le gofe go tla dirwa ka thapelo gomme go thewe Mangwalong, phetho ya bagolo e tla bontšha tsela yeo Modimo a lebelelago dilo ka yona.—Mateo 18:18.
20. Ke neng mo go ka nyakegago go tsebiša phuthego gore motho yo a itšego o kgalemetšwe?
20 Ge e ba sebe se tsebja goba go se pelaelo gore se tla tsebja, go bonagala e tla ba mo go swanetšego gore go dirwe tsebišo phuthegong bakeng sa go šireletša botumo bja yona. Le gona tsebišo e tla dirwa ge e ba phuthego e swanetše go tsebišwa. Nakong ya ge motho yo a kgalemetšwego ka tsela ya boahlodi a dutše a fola moyeng, a ka swantšhwa le motho yo a folago ge a be a gobetše, e lego seo ka nakwana se lekanyetšago dilo tšeo a ka kgonago go di dira. Go ka ba kaone kudu gore go fete nako e itšego motho yo a itsholago a sa nee ditlhaloso dibokeng eupša a theetša feela. Bagolo ba ka rulaganya gore motho yo mongwe a mo swarele thuto ya Beibele bakeng sa go mo matlafatša mo a fokolago gona e le gore a ka ‘phela tumelong’ gape. (Tito 2:2) Tše ka moka di dirwa ka lerato le gona ga se tša rerelwa go otla modiri wa sebe.
21. Go ka swaraganwa bjang le ditaba tše dingwe tša ge go dirilwe sebe?
21 Bagolo ba ka nea thušo ya moya ka ditsela tše di fapa-fapanego. Ka mohlala, anke re re ngwanabo rena yo a bego a e-na le bothata bja go nwa o nwele ka mo go feteletšego gatee goba gabedi ge a le noši ka gae. Goba mohlomongwe motho yo e lego kgale a tlogetše motšoko o kgogile ka sephiring gatee goba gabedi nakong ya ge a be a fokola. Gaešita le ge a ile a rapela gomme a dumela gore Modimo o mo lebaletše, o swanetše go tsoma thušo go mogolo e le gore sebe seo se se ke sa fetoga setlwaedi. Mogolo o tee goba ba babedi ba ka swaragana le boemo bjoo. Lega go le bjalo, mogolo goba bagolo bao ba tla tsebiša molebeledi yo a okamelago, ka ge go ka ba le ditaba tše dingwe tšeo di akaretšwago.
Tšwela Pele o Amogela Tayo ya Modimo
22, 23. Ke ka baka la’ng o swanetše go tšwela pele o amogela tayo ya Modimo?
22 E le gore a amogelwe ke Modimo, Mokriste yo mongwe le yo mongwe o swanetše go ela hloko tayo ya Jehofa. (1 Timotheo 5:20) Ka gona tšeela godimo go phošollwa le ge e le gofe mo o go hwetšago ge o ithuta Mangwalo le dikgatišo tša Bokriste goba ge o e-kwa keletšo yeo e newago dibokeng, dikopanong tše dinyenyane le tše dikgolo tša batho ba Jehofa. Dula o le mafolofolo ka go dira thato ya Jehofa. Ke moka tayo ya Modimo e tla go thuša gore o dule o e-na le lerako la moya—tšhireletšo e matla malebana le sebe e bjalo ka leboto.
23 Go amogela tayo ya Modimo go tla go thuša gore o dule o ratwa ke Modimo. Ke therešo gore ba bangwe ba rakilwe ka phuthegong ya Bokriste, eupša se se ka se go diragalele ge o “diša pelo y’axo” e bile ‘o sepela bjalo ka ba bohlale.’ (Diema 4:23; Baefeso 5:15) Lega go le bjalo, ge e ba e le gore o kgaotšwe gona bjale, ke ka baka la’ng o sa gate megato e tla dirago gore o bušetšwe? Modimo o nyaka gore batho ka moka bao ba ineetšego go yena ba mo rapele ka go botega le ka “pelo e wilexo.” (Doiteronomio 28:47) O ka dira bjalo ka mo go sa felego ge ka mehla o amogela tayo ya Jehofa.—Psalme 100:2.


text:
Borapedi bja Lapa
—Na o ka Dira Gore bo Thabiše Kutšwanyana?
Tate yo mongwe wa kua Brazil o re: “Ge nka se re go lekane, gantši nna le lapa la ka re tla ipshina ka mantšiboa a Borapedi bja Lapa go fihlela e eba bošego.” Hlogo e nngwe ya lapa kua Japane e re morwa wa yona yo a nago le nywaga e lesome ga a tshwenyege ka nako ge ba swere borapedi bja lapa. Ka baka la’ng? Tate yoo o re: “O a bo thabela gomme seo se dira gore a thabe.”
Ke therešo gore ga se bana ka moka bao ba kgahlegelago borapedi bja lapa, le gona ba bangwe ba ka no se bo thabele. Ka baka la’ng? Tate yo mongwe wa kua Togo o re: “Borapedi bja Jehofa ga se bja swanela go tšwafiša.” Ge e ba bo tšwafiša, na bothata e ka ba e le tsela yeo borapedi bja lapa bo swarwago ka yona? Malapa a mantši a hweditše gore borapedi bja lapa e ka ba bjo bo “thabišago kudu,” go etša ge Jesaya a boletše bjalo mabapi le letšatši la Sabatha.—Jes. 58:13, 14.
Botate ba Bakriste ba lemoga gore ge e ba ba nyaka gore malapa a bona a thabele borapedi bja lapa, bohle ba swanetše go ikwa ba lokologile. Ralf yo a nago le barwedi ba bararo le morwa o tee o re ge ba swere borapedi bja lapa go ba bjalo ka ge eka ba itshwaretše magang; yo mongwe le yo mongwe o tšea karolo. Ke therešo gore ka dinako tše dingwe e ka ba tlhohlo go dira gore yo mongwe le yo mongwe a thabele borapedi bjoo le go tsepamiša kgopolo. Mma yo mongwe o dumela ka gore: “Ga se ka mehla ke kgonago go dira gore borapedi bja lapa bo thabiše ka mo ke bego nka rata ka gona.” Na o ka hwetša tharollo ya bothata bjo?
GO FETOFETOGA LE MAEMO LE GO DIRA DILO TŠE DI SA SWANEGO
Tate yo mongwe wa kua Jeremane yo a nago le bana ba babedi o re: “Re swanetše go fetofetoga le maemo.” Natalia, e lego mma yo a nago le bana ba babedi o re: “Selo sa bohlokwa kudu lapeng la rena ke go dula re dira dilo tše di fapafapanego.” Malapa a mantši a dira dilo tše di fapafapanego nakong ya borapedi bja lapa. Cleiton, e lego tate wa kua Brazil yo a nago le bana ba babedi ba mahlalagading o re: “Seo se dira gore thuto e phele le gore bohle ba tšee karolo.” Ka go dira dilo tše di fapafapanego nakong ya thuto, batswadi ba ka kgona go thuša ngwana yo mongwe le yo mongwe go ya ka dinyakwa tša gagwe, ge e ba bana bao ba sa lekane ka nywaga. Batswadi ba ka kgona go lemoga dinyakwa tša ngwana yo mongwe le yo mongwe gomme ba fetofetoga le maemo ge ba kgetha taba yeo ba tlago go e ahlaahla le mokgwa wo ba tlago go o diriša.
Ke dilo dife tše dingwe tše di fapafapanego tšeo malapa a mangwe a di dirago? A mangwe a thoma borapedi bja lapa ka go opelela Jehofa. Juan wa kua Mexico o re: “Seo se dira gore go be le moya wa khutšo le go lokišetša menagano ya rena bakeng sa seo re tlago go se ahlaahla.” Lapa la gagwe le kgetha dikopelo tšeo di sepedišanago le tše dingwe tša ditaba tšeo ba tlago go di ahlaahla letšatšing leo.
Malapa a mantši a bala karolo e itšego ya Beibele a le gotee. E le go fetofetoga le maemo, ditho tša lapa di abelana go bala dikarolo tša baanegwa ba ka Beibeleng. Tate yo mongwe wa kua Japane o dumela gore “mathomong o be a bona go se gwa tlwaelega go bala Beibele ka tsela yeo.” Eupša bašemane ba bona ba babedi ba be ba thabišwa ke go bona batswadi ba bona ba thabela go dira selo se itšego le bona. Malapa a mangwe a bapala dikanegelo tša ka Beibeleng. Roger, e lego tate wa Afrika Borwa yo a nago le barwa ba babedi o re: “Gantši [bana] ba bona dilo tše itšego ka dipegong tša ka Beibeleng tšeo rena batswadi re sa di bonago.”
Mešongwana e mengwe e fapafapanego yeo le ka e dirago le le gotee ke ya go swana le go aga areka ya Noa goba tempele ya Solomone. Mešongwana e bjalo e dira gore le thabele go dira dinyakišišo. Ka mohlala, lapa le lengwe la kua Asia, e lego ngwanenyana wa nywaga e mehlano, batswadi ba gagwe le makgolo wa gagwe, le ile la thabela go dira selo se itšego ka phapošing ya bodulo. Le ile la hlama papadi yeo e theilwego maetong a moapostola Paulo a boromiwa. Malapa a mangwe a hlamile dipapadi tšeo di theilwego dipegong tša ka pukung ya Ekisodo. Donald yo a nago le nywaga e 19 wa kua Togo o re go dira dilo tše di fapafapanego “go phedišitše borapedi bja rena bja lapa le go matlafatša lapa la gešo.” Na o ka nagana ka mešongwana yeo e ka dirago gore borapedi bja lena bja lapa bo thabiše kutšwanyana?
GA GO NA SEO SE KA TŠEELAGO GO LOKIŠELETŠA LEGATO
Gaešita le ge go dira dilo tše di fapafapanego le go fetofetoga le maemo go dira gore borapedi bja lapa bo thabiše, ditho ka moka tša lapa di swanetše go lokišeletša e le gore borapedi bjoo bo rute. Ka dinako tše dingwe bana ba a lapa, ka gona botate ba swanetše go naganišiša pele ka taba yeo e tlago go ahlaahlwa gomme ba iphe nako ya go lokišetša gabotse. Tate yo mongwe o re: “Ge ke lokišeditše, yo mongwe le yo mongwe o thabela thuto.” Tate yo mongwe wa kua Jeremane o tsebiša lapa la gagwe e sa le pele ka seo ba tlago go boledišana ka sona dibekeng tše di latelago. Ge tate yo mongwe wa kua Benin yo a nago le bana ba tshelelago a rulaganya gore borapeding bja lapa go tle go bogelwe DVD e theilwego Beibeleng, o nea lapa la gagwe dipotšišo e sa le pele. Ruri go lokišetša go dira gore borapedi bja lapa e be bjo bo rutago.
Ge lapa le tseba e sa le pele seo se tlago go ahlaahlwa, le ka boledišana ka sona gare ga beke gomme la letela borapedi bja lapa ka tetelokgolo. Le gona ge yo mongwe le yo mongwe a na le kabelo, o tla ikwa e le karolo ya borapedi bjoo bja lapa.
KATANELANG GO BO SWARA KA MEHLA
Malapa a mantši a thatafalelwa ke go swara borapedi bja lapa ka mehla.
Botate ba bantši ba swanelwa ke go šoma diiri tše dintši e le gore ba hlokomele malapa a bona. Ka mohlala, tate yo mongwe wa kua Mexico o theogela ka iri ya botshelela mesong gomme o boa gae ka morago ga iri ya seswai bošego. Go oketša moo, ka dinako tše dingwe o ka swanelwa ke go fetoša letšatši la Borapedi bja Lapa ka ge go na le mabaka a mangwe a mediro ya moya.
Lega go le bjalo, re swanetše go katanela go swara borapedi bja lapa ka mehla. Loïs yo a nago le nywaga e lesometee wa kua Togo o boletše ka seo lapa la gabo le katanelago go se dira ka gore: “Le ge ka dinako tše dingwe re swanetše go thoma borapedi bja lapa bošego ka ge go ile gwa tšwelela maemo a itšego mosegare, re dula re eba le bjona.” O ka kwešiša lebaka leo ka lona malapa a mangwe a swarago borapedi bja ona bja lapa mathomong a beke. Ge e ba selo seo se sa letelwago se ka direga, a ka swara borapedi bja lapa go yela mafelelong a beke.
Bjalo ka ge leina “borapedi bja lapa” le itlhalosa, ke karolo ya borapedi bja lena go Jehofa. Anke ditho ka moka tša lapa la gago di tlišetše Jehofa ‘dipowana tša theto tša melomo ya tšona’ beke e nngwe le e nngwe. (Hos. 14:2) Le gona eka nako yeo e ka tlišetša setho se sengwe le se sengwe sa lapa lethabo, “ka gobane lethabo leo Jehofa a le neago lona ke sebo sa lena.”—Neh. 8:9, 10.


text:
Ditiragalo tša Beibele di Utolla Eng ka Ngwaga wa 1914?
Karabo ya Beibele
Ditiragalo tša ka Beibeleng di utolla gore Mmušo wa Modimo o hlomilwe kua legodimong ka 1914. Se se bonagala boporofeteng bjoo bo lego go kgaolo 4 ya puku ya Beibele ya Daniele.
Kakaretšo ya boporofeta. Modimo o ile a dira gore Kgoši Nebukadinetsara wa Babilona a lore toro ya sehlare se seteleletelele seo se ilego sa rengwa. Kutu ya sona e thibetšwe gore e se gole go ba go fihlela go feta “mabaka a šupago,” ka morago ga moo, sehlare seo se be se tla gola.—Daniele 4:1, 10-16.
Phethagalo ya mathomo ya boporofeta. Sehlare se se segolo se be se emela Kgoši Nebukadinetsara. (Daniele 4:20-22) O ile a ‘rengwa’ ka tsela ya seswantšhetšo ge ka nakwana a be a gafa gomme a lahlegelwa ke bogoši ka mengwaga e šupago. (Daniele 4:
Bohlatse bjo bo bontšhago gore boporofeta bjo bo na le phethagalo e kgolo. Morero wa boporofeta bjo e be e le gore “batho ba phelago ba ka tseba gore Yo Godimodimo ke Mmuši wa mebušo ya batho, le gore o o nea yo a nyakago go mo nea wona gomme yo a nyatšegago kudu gare ga batho a mmea go wona.” (Daniele 4:
Nakong e fetilego, Modimo o ile a hloma mmušo wo o emelago bogoši bja gagwe mo lefaseng, e lego setšhaba sa bogologolo sa Isiraele. Modimo o ile a dumelela gore mmušo woo o ‘senywe’ ka gobane babuši ba wona ba be ba sa botege, ka gona o ile a bolela gore o be a tla nea bogoši bjo go “yo a nago le tshwanelo ya molao.” (Hesekiele 21:25-27) Beibele e bontšha gore ke Jesu Kriste yo a nago le tshwanelo ya molao ya go amogela mmušo wo o ka se kego wa fedišwa. (Luka 1:
Sehlare seo se lego go Daniele kgaolo 4 se emela eng? Ka Beibeleng, dihlare ka dinako tše dingwe di emela bobuši. (Hesekiele 17:22-24; 31:2-5) Phethagalong e kgolo ya boporofeta bjo bo lego go Daniele kgaolo 4, sehlare se seteleletelele se emela pušo ya Modimo.
Go rengwa ga sehlare go emela eng? Go etša ge go rengwa ga sehlare go be go emela go šitišega ga bogoši bja Nebukadinetsara, go rengwa ga sona go sa swantšhetša go šitišwa ga bogoši bja Modimo mo lefaseng. Se se diregile ge Nebukadinetsara a fediša Jerusalema, nakong ya ge dikgoši tša Isiraele di be di le “sedulong sa bogoši sa Jehofa” e le baemedi ba Modimo.—1 Dikoronika 29:23.
“Mabaka a šupago” a emela eng? “Mabaka a šupago” a emela nako yeo ka yona Modimo a ilego a dumelela ditšhaba gore di buše lefaseng ntle le go šitiša mmušo le ge e le ofe wo a o hlomilego. Go ya ka ditiragalo tša ka Beibeleng, “mabaka a šupago” a thomile ka October 607 B.C.E. ge Jerusalema e be e senywa ke Bababilona. *
“Mabaka a šupago” a tla tšea nako e kaaka’ng? E ka se be mengwaga e šupago feela go etša ge go be go le bjalo tabeng ya Nebukadinetsara. Jesu o bontšhitše karabo ya seo ge a be a re “Jerusalema [yeo e bego e emela pušo ya Modimo] e tla gatakelwa ke ditšhaba go fihla ge dinako tše di beilwego tša ditšhaba di phethega.” (Luka 21:24) “Dinako tše di beilwego tša ditšhaba,” e lego nako yeo Modimo a ilego a dumelela gore pušo ya gagwe e ‘gatakelwe ke ditšhaba,’ ke “mabaka a šupago” a lego go Daniele kgaolo 4. Se se ra gore “mabaka a šupago” a be a dutše a tšwela pele ge Jesu a le mo lefaseng.
Beibele e re bontšha tsela yeo re ka tsebago botelele bja “mabaka [ao] a šupago” a boporofeta. E re “dinako” tše tharo le seripa di lekana le matšatši a 1 260, ka gona “mabaka a šupago” a lekana le palo yeo ge e balwa gabedi, goba matšatši a 2 520. (Kutollo 12:6, 14) Ka gona, ge go dirišwa molao wa boporofeta wo o rego ‘letšatši letee le emela ngwaga o tee,’ gona matšatši a 2 520 a emela mengwaga e 2 520. Ka go re’alo, “mabaka a šupago,” goba mengwaga e 2 520, a be a tla fela ka October 1914.—Numeri 14:34; Hesekiele 4:6.
^ ser. 10 Gore o hwetše ditaba ka botlalo ka go dirišwa ga 607 B.C.E, bona sehlogo se rego: “Jerusalema ya Bogologolo e Ile ya Senywa Neng?—Karolo ya Pele,” tokollong ya Morokami wa October 1, 2011, matlakala 26-31 le sehlogo se se rego: “Jerusalema ya Bogologolo e Ile ya Senywa Neng?—Karolo ya Bobedi,” tokollong ya Morokami wa November 1, 2011 matlakala 22-28.


text:
MOROKAMI (KGATIŠO E ITHUTWAGO) MAY 2014
Tokollo ye e ahlaahla mekgwa e meraro yeo re ka e dirišago bodireding go nea dikarabo tše di kgotsofatšago tša dipotšišo tše thata. Ke ka baka la’ng go le bohlokwa gore re dule re botegela mokgatlo wa Modimo?
‘Dijo tša ka ke Gore ke Dire Thato ya Modimo’
Kgoši Dafida, moapostola Paulo le Jesu Kriste ba be ba kgahlwa ke go dira thato ya Modimo. Ke’ng seo se ka re thušago go dula re fišega bodireding goba go tsošološa phišego ya rena le ge tšhemo ya rena e le thata?
Re Swanetše go “Araba yo Mongwe le yo Mongwe” Bjang?
Re ka nea mabaka bjang ka Mangwalo ge re botšišwa dipotšišo tše thata? Ela hloko mekgwa e meraro yeo re ka e dirišago go nea dikarabo tše di kgotsofatšago.
Diriša Molao wa Gauta Bodireding bja Gago
Re swanetše go swara bjang motho yo mongwe le yo mongwe yoo re kopanago le yena bodireding? Mantšu a Jesu ao a begilwego go Mateo 7:
Jehofa o Ile a Nthuša e le Ruri
Kenneth Little o hlalosa kamoo Jehofa Modimo a mo thušitšego go fenya go lewa ke dihlong le go se ikholofele. Bala kamoo Modimo a šegofaditšego maiteko ao a a dirilego bophelong bja gagwe ka moka.
Jehofa ke Modimo wa Thulaganyo
Dipego tša mabapi le Baisiraele ba bogologolo le Bakriste ba lekgolong la pele la nywaga di bontšha bjang gore bahlanka ba Jehofa ba lehono ba swanetše go ba le thulaganyo?
Na o Gatela Pele le Mokgatlo wa Jehofa?
Tshepedišo ya Sathane ya dilo e kgauswi le go fela. Ke ka baka la’ng go le bohlokwa gore re dule re botegela mokgatlo woo Modimo a o dirišago lehono?
“Go sa na le Modiro o Montši wa Puno wo o Swanetšego go Dirwa”
Go na le Dihlatse tša Jehofa tša ka godimo ga tše 760 000 tšeo di phatlalatšago therešo ya Beibele kua Brazil. Modiro wa boboledi o thomile bjang kua Amerika Borwa?


text:
Ke ka Baka La’ng Dihlatse tša Jehofa di sa Diriše Sefapano Borapeding Bja Tšona?
Batho ba bantši ba lebelela sefapano e le leswao la Bokriste. Gaešita le ge rena Dihlatse tša Jehofa re le Bakriste, ga re diriše sefapano borapeding bja rena. Ka baka la’ng?
Lebaka le lengwe ke gore Beibele e bontšha gore Jesu ga se a hwela sefapanong eupša o hwetše koteng. Go feta moo, Beibele e lemoša ka go tia gore Bakriste ba ‘tšhabe borapedi bja medimo ya diswantšho,’ e lego seo se bolelago gore ba se ke ba šomiša sefapano borapeding bja bona.—1 Bakorinthe 10:14; 1 Johane 5:21.
Sa bohlokwa ke gore, Jesu o itše: “Bohle ba tla tseba ka se gore le barutiwa ba ka, ge e ba le ratana.” (Johane 13:34, 35) Ka gona, Jesu o bontšhitše gore lerato leo le nago le boikgafo, e sego sefapano goba seswantšho le ge e le sefe—le be le tla hlaola balatedi ba gagwe ba therešo.


text:
Go Gopola Kopano ya “Go Dikologa Lefase”
Nywaga e masomehlano e fetilego, Dihlatse tša Jehofa tše 583 di ile tša tšea leeto la dibeke tše lesome go dikologa lefase. Morero wa tšona e be e se go bona tlhago. Eupša e be e le go hwetša bogwera bjo bo matlafatšago bja Bokriste Dikopanong tša 1963 tša sehlogo se se rego: “Ditaba tše Dibotse tša Neng le Neng.” Ka ge baeng bao ba ile ba etela dinaga tša ka godimo ga tše 20 go kopana le Dihlatse tše dingwe, lelokelelo leo la Dikopano tša bona le ile la reelwa leina la “Go Dikologa Lefase.”
Selo seo se gopolwago kudu ka dikopano tšeo e be e le polelo ya sehlogo se se rego: “Ge Modimo a tla ba a Buša Lefase ka Moka.” Nathan Knorr, yo a bego a etšwa ntlongkgolo ya Dihlatse tša Jehofa, o ile a nea polelo yeo go bontši bja dikopano tšeo. O ile a hlalosa maemo a mpefalago a lefase gomme a bontšha phapano e tlago go ba gona ge go phethagala kholofetšo e kgolo ya Beibele ya go bušetša lefase gore e be Paradeise. Bao ba bilego gona polelong yeo lefaseng ka bophara e bile ba 580 509.
“Go Dikologa Lefase” ka Dibeke tše Lesome
Dikopano tše di thomile kua Milwaukee, Wisconsin, U.S.A. Go tloga moo baeng bao ba ile ba leba ka bohlabela. Ka morago ga kopano ya kua New York, ba ile ba fetela Engelane, Sweden, Jeremane le Italy. Lefelong le lengwe le le lengwe, ba ile ba hwetša sebaka sa go bolela le ba bangwe ka ditaba tše dibotse tša Beibele.
Batho ba bantši ba ditikologong tšeo ba ile ba thabela gore Dihlatse di ile tša ipha nako ya gore di ba etele. Kgarebe e nngwe ya kua Stockholm, Sweden, e ile ya re: “Nka se tsoge ke lebetše ketelo ye bophelong bja ka ka moka. . . . Le ra gore le tšere leeto le le kaakaa gore le tlo boledišana le nna ka tumelo ya lena go Modimo? Ba go swana le lena ba a hlokwa.”
Baeng ba ba ile ba nyamišwa ke selo se sengwe ge ba fihla Athene, kua Gerika. Baetapele ba bodumedi ba lefelong leo ba ile ba gapeletša mmušo gore o se sa dumelela Dihlatse go swara kopano lebaleng la kua Panathinaikos. Eupša seo ga se sa ka sa nyamiša Dihlatse tšeo tše di fišegago. Ge kgwedi ya August e eya mafelelong, batho ba ka bago ba 10 000 ba ile ba ba gona lenaneong leo, leo le ilego la swarelwa dintlong tša batho le diphuthegong tša tikologong yeo.
Ge ba tloga Athene, baeng bao ba ile ba leba Libanoni, Jorodane, Isiraele le Tsipero. Badumedigotee le bona ba ile ba ba amogela ka diatla tše pedi, ka dinako tše dingwe go be go direga dilo tša go segiša. Motseng wa Nicosia, kua Tsipero, moeng yo mongwe o ile a anega mohlolo woo o ilego wa direga ka dieta tša gagwe, o re: “Ka mehla ge ke boela moo ke bego ke robala gona gomme ke rola dieta . . . , di be di timelela . . . , ke moka ge di tšwelela ka morago ga metsotso e mehlano, di boa di pholišitšwe e bile di phadima!”
Dinaga tša mafelelo tšeo ba ilego ba di etela e bile kua Asia le Dihlakahlakeng tša Pacific. Dihlatse tše dingwe tše dikete le baeng bao ba ile ba amogelwa kua India, Burma (yeo ga bjale e bitšwago Myanmar), Thailand, Hong Kong, Singapore, Dihlakahlakeng tša Philippine, Indonesia, Australia, Taiwan, Japane, New Zealand, Fiji le Korea. Batho ba bantši ba ile ba dira maiteko a gore ba be gona kopanong, eupša maiteko ao a gopolegago kudu ke a lesogana le kgarebe bao ba bego ba tlo nyalana ba kua Yokosuka, Japane. Ge lesogana le le be le kgopela mong wa lona gore le se be gona mošomong gore le kgone go ya kopanong ya kua Kyoto, le ile la botšwa gore bašomi ba dumelelwa go se be gona mošomong ge feela ba eya lehung goba lenyalong. Ka ge ba be ba lokišetša go nyalana, ba ile ba rulaganya gore ba batametše letšatši la bona la lenyalo. Ba rile go fetša go nyalana ba leba kopanong!
Leeto le ile la felelela ka dikopano tšeo di swerwego mathomong a September kua Hawaii le California, U.S.A. Ge ba fihla kua Pasadena, California, palo ya bao ba bilego gona e be e le e ntši go feta kamoo ba bego ba naganne ka gona. Ka baka leo, ge lenaneo le fela, e be e le sephethephethe sa dikoloi. Go sa šetšwe se, kuranta ya lefelong leo e ile ya tsopola molaodi wa maphodisa a bitša kopano yeo gore ke “pokano e kgolokgolo ya batho ba go itshwara gabotse yeo nkilego ka e bona.”
Dilo Tšeo di sa Lebalegego
Mehola ya dikopano tšeo e sa dutše e le gona. Puku yeo e hlalosago Beibele yeo e bitšwago: ‘Mangwalo ka Moka a Buduletšwe ke Modimo Gomme a a Hola’ e ile ya lokollwa kopanong yeo gomme Dihlatse tša Jehofa di sa dutše di e diriša dibokeng tša tšona.
Kopanong ya kua New York go ile gwa bolelwa gore go na le kopelo e mpsha. E be e ngwadilwe ke Harold King, e lego Hlatse yeo e bego e lokolotšwe kgolegong ya kua China ka 1963. Kopelo yeo e be e na le sehlogo se se rego: “Ka Ntlo le Ntlo.” Harold King o ile a hlama kopelo ye ge a be a tswaleletšwe a nnoši kgolegong, le gona Dihlatse tša Jehofa di sa opela kopelo yeo e nyakilego e swana le yona yeo e sa dutšego e tsebja e le “Ka Ntlo le Ntlo.”
Lehono dikopano tša Dihlatse tša Jehofa ga di sa swana le tša kgale. Go kgethwa mafelo a manyenyane ao a dirago gore go se tlale batho. Ge go na le mafelo a mantši, seo se dira gore batho ba se tšee maeto a matelele go fihla dikopanong. Diphetogo tše le tše dingwe di thuša gore batho ba bantši ba kgone go theetša lenaneo. Dihlatse tša Jehofa tša ka godimo ga dimilione tše šupago le baeng ba tšona, di ba gona dikopanong ngwaga le ngwaga. Na o ka rata go ba le rena lenyaga? Hwetša lefelo la kopano leo le lego kgauswi le moo o dulago.


text:
TABA YA LETLAKALA LA KA NTLE | KE KA BAKA LA ENG DILO TŠE MPE DI DIRAGALELA BATHO BA GO LOKA?
Dilo tše Mpe di a Ata!
Smita, * mosadi wa nywaga e 35 wa Dhaka, kua Bangladesh, o be a tsebja e le motho yo a nago le lerato le tlhokomelo. Batho ba be ba mo tseba e le mosadi yo mofsa, yo a nyetšwego, yoo a dulago a thabile, a šoma ka thata e bile a thuša ba bangwe gore ba tsebe seo a ithutilego sona ka Modimo. Lapa la gagwe le bagwera ba ile ba tšhoga gakaakaang gateetee ge Smita a swarwa ke bolwetši bjoo bo ilego bja feleletša ka go mmolaya!
James le mosadi wa gagwe, banyalani ba bafsa bao ba lego nywageng ya bona ya bo-30, le bona ba be ba na le botumo bjo bo swanago le bja Smita. Seruthwaneng se sengwe, ba ile ba etela bagwera ba bona Lebopong la ka Bodikela la United States. Ga se ba ka ba boa legaeng la bona la kua New York. Ge ba sa le moo, ba ile ba ba kotsing e šoro ya koloi, ba tlogela baratiwa le bašomigotee le bona go ikwa ba lahlegetšwe o šoro.
Lehono bokgopo le tlaišego di atile kudu. Dintwa di bolaya batho le mašole. Bosenyi le bošoro di tlaiša batho bao ba se nago molato. Dikotsi tše di bolayago le malwetši ao a golofatšago di diragalela batho bohle go sa šetšwe nywaga goba maemo a bona bophelong. Dikotsi tša tlhago di wela batho ka go se kgetholle. Kgethollo le go hloka toka di aparetše. Mohlomongwe le wena o kile wa tlaišwa ke maemo a.
Ke ga tlhago go botšiša dipotšišo tše swanago le tše:
Ke ka baka la’ng dilo tše mpe di diragalela batho ba lokilego?
Na Modimo o ikarabela ka dilo tše?
Na dikotsi di fo itiragalela, goba di bakwa ke batho?
Na e ka ba ke Karma, yeo e bolelago gore ditiro tša motho tša nakong e fetilego ke tšona di bakago tlaišego?
Ge e ba Modimo ramatlaohle a le gona, ke ka baka la’ng a sa šireletše batho ba lokilego dikotsing tše?
Na re tla ka ra imologa bobeng le tlaišegong?
E le gore re arabe dipotšišo tše, re swanetše go kwešiša karabo ya dipotšišo tše pedi tša bohlokwa: Ke ka baka la’ng dilo tše mpe di diragalela batho ka moka le gona Modimo o tla dira eng ka se?
^ ser. 3 Maina a fetošwe.


text:
Polasa Yeo e Fepago ba Dimilione
Mengwaga e masomenne e fetilego, ka February 2, 1973, go ile gwa hlongwa metšhene ya go gatiša kua Wallkill, New York, U.S.A., e le gore go gatišwe dimakasine tša Morokami le Phafoga!
Nywaga e lesome pejana, Dihlatse tša Jehofa di ile tša reka polasa moo gore di kgone go fepa batho bao ba šomago ntlongkgolo ya tšona kua Brooklyn, New York. Eupša ga bjale, polasa yeo e tla dirišetšwa go tšweletša mohuta o mongwe wa dijo, e lego dijo tša moya.—Mateo 24:45-47.
Philip Wilcox, yoo ka nako yeo e bego e le molebeledi wa lefelo la bogatišetšo, o gopola seo se diregilego letšatšing la mathomo la go dirišwa ga metšhene ya go gatiša kua Wallkill, o re: “Go ile gwa re tšea mo e ka bago kgwedi gore re beakanye metšhene ya lebelo le legolo ya go gatiša yeo e bitšwago rotary. Bjale metšhene yeo e be e loketše go ka šoma gomme re ile ra thoma go leka go e šomiša. Ka ponyo ya leihlo, re be re gatiša dimakasine tše dikete tše sego kae. Re ile ra di romela bogatišetšong bja rena bja Brooklyn, moo di ilego tša romelwa e le dikgopelo tše di yago diphuthegong. Re be re ikemišeditše gore re se senye le ge e le makasine o tee.”
Dihlatse tša Jehofa di ile tša aga moago wo o mofsa gore di tlaleletše mošomo wa tšona o mogolo wa go gatiša, woo ga bjale o lego Brooklyn. Mathomong a bo-1970, go be go nyakega dikgatišo tše dintši tšeo di theilwego Beibeleng go feta tšeo di bego di tšweletšwa mosegare ka moka, ka gona bana babo rena bao ba bego ba šoma bogatišetšong bja Brooklyn ba ile ba thoma go šoma bošego e le gore ba ka kgona go fihlelela palo yeo e nyakegago ya dikgatišo.
Ge moago wa mathomo wa go gatiša o be o fetšwa go agwa kua Wallkill, o ile wa kgona go tsenya metšhene e mene ya go gatiša, lefelo la go romela dipuku le Holo ya Mmušo. Lega go le bjalo, pele ga ge moago wo o ka šoma ka botlalo, go ile gwa thongwa moago o mongwe wa bobedi, e lego moago o mogolo woo o kgomagantšwego le wa mathomo. Palo e nyakegago ya dikgatišo tše di theilwego Beibeleng e oketšegile kudu moo go ilego gwa nyakega metšhene e mengwe e tshelelago ya go gatiša gore e tsenywe moagong wa bobedi le pele ga ge moago woo o ka fetšwa go agwa.
Go theoša le nywaga, thekinolotši ya go gatiša e tšwetše pele gomme palo e nyakegago ya dikgatišo tša rena tše di theilwego Beibeleng e oketšegile kudu. E le gore re sepedišane le diphetogo tšeo, re ile ra kaonefatša le go katološa bogatišetšo bja Wallkill ka makga a mmalwa. Metšhene ya go gatiša ka lebelo e ile ya tšea legato la metšhene ya kgale ya go gatiša ya mengwaga ya bo-1980.
Ka 2004, bogatišetšo bja Brooklyn bo ile bja tswalelwa, gomme ka lekga la pele dipuku di ile tša thoma go tšweletšwa kua Wallkill. Ka 2010, go gatišwa ga dimakasine go ile gwa hudušetšwa leboa ofising ya lekala ya Dihlatse tša Jehofa kua Canada. Motšhene wo o mofsa o ka kgona go gatiša dimakasine tše 200 000 ka iri.
Lehono, bogatišetšo bja Wallkill bo tletše ka metšhene, e bile go šomišwa thekinolotši ya morago bjale moo go šomago banna le basadi bao ba ithaopago ba 281. Ngwagola, ba ile ba tšweletša dipuku le Dibeibele tše fetago dimilione tše 17. Go oketša go mafelo a Amerika Leboa a go gatiša, e lego Wallkill, Canada le Mexico, Dihlatse tša Jehofa di na le mafelo a mangwe a go gatiša a 12, ao a lego Afrika, Asia, Australia, Yuropa le Amerika Borwa—seo se thuša go kgotsofatša dinyakwa tša moya tša batho ba dimilione.—Mateo 5:3.


text:
Na Beibele e ka Nthuša go ba le Lapa Leo le Thabilego?
Karabo ya Beibele
Ee. Ka mo tlase go na le mehlala ya keletšo e theilwego Beibeleng yeo e thušitšego banna le basadi ba dimilione go ba le malapa a thabilego:
Ngwadiša lenyalo la gago ka semolao. Tlemo ya bophelo ka moka ya lenyalo leo le ngwadišitšwego ka semolao ke motheo wa lapa leo le thabilego.—Mateo 19:4-6.
Bontšha lerato le tlhompho. Se se akaretša go swara molekane wa gago ka tsela yeo o ka ratago a go swara ka yona.—Mateo 7:12; Baefeso 5:25, 33.
Phema mantšu a go hlaba. Bolela ka botho, gaešita le ge molekane wa gago a bolela goba a dira selo seo se go kwešago bohloko. (Baefeso 4:31, 32) Go etša ge Beibele e bolela go Diema 15:1: “Karabo ge e le boleta e phohliša pefelo, eupša lentšu leo le hlabago le tsoša bogale.”
Botegelanang. Ratana le molekane wa gago feela gomme o be le thobalano le yena feela. (Mateo 5:28) Beibele e re: “Lenyalo a le hlomphege go bohle gomme malao a lenyalo a se be le ditšhila.”—Baheberu 13:4.
Tlwaetša bana ba gago ka lerato. Phema go tlogelela dilo le go ba yo bogale.—Diema 29:15; Bakolose 3:21.


text:
Na Dihlatse tša Jehofa di Dumela go Jesu?
Ee.
Re dumela go Jesu, yena yoo a itšego: “Ke nna tsela le therešo le bophelo. Ga go yo a tlago go Tate ge e se ka nna.” (Johane 14:6) Re dumela gore Jesu o ile a tla lefaseng a etšwa legodimong gomme a fana ka bophelo bja gagwe bjo bo phethagetšego e le sehlabelo sa topollo. (Mateo 20:28) Lehu la gagwe le tsogo di dira gore bao ba bontšhago tumelo go yena ba hwetše bophelo bjo bo sa felego. (Johane 3:16) Le gona re dumela gore gona bjale Jesu o buša e le Kgoši ya Mmušo wa Modimo wa legodimong, woo kgauswinyane o tlago go tliša khutšo lefaseng ka moka. (Kutollo 11:15)
Lega go le bjalo, re lebelela Jesu go ya ka seo a se boletšego ge a be a re: “Tate o mpheta ka bogolo.” (Johane 14:28) Ka gona ga re rapele Jesu, ka ge re sa dumele gore ke Modimo Ramatlaohle.


text:
MOROKAMI JUNE 2014
Pono ya Modimo ka go Kgoga
Go tseba kamoo A ikwago ka gona go ka go thuša gore o tlogele go kgoga.
Leuba la Lefase ka Bophara
Ke ka baka la’ng go kgoga go tšwela pele go sa šetšwe maiteko a magolo a go go fediša?
Pono ya Modimo ka go Kgoga ke Efe?
Beibele ga e bolele ka motšoko, bjale re ka tseba bjang?
Na o Latswitše Senkgwa sa Bophelo?
Ke ka baka la’ng Jesu a ile a bolela gore ke yena senkgwa sa bophelo se se tšwago legodimong?
Kholofelo ke Efe ka Bagologolo ba ka?
Beibele e re Modimo o tla tsoša le bao ba sa lokago bahung. Ke ka baka la’ng a ka dira seo?
Batsomi ba Therešo ba Bararo ba Lekgolong la bo-16 la Nywaga
—Ba Hweditše Eng?
Capito, Cellarius le Campanus ka moka ba ile ba dira selo se itšego seo se dirilego gore ba ikhwetše ba ngangišana le Kereke ya Katholika le Mpshafatšo.
Dipotšišo tša Beibele di a Arabja
Na morero wa Modimo ka lefase o tla phethagala?
Dihlogo tše Dingwe tša Inthaneteng
Na re Swanetše go Bea Modimo Molato Bakeng sa go Tlaišega ga Rena?
Tlaišego e ka wela motho le ge e le ofe—gaešita le batho bao Modimo a ba ratago. Ka baka la’ng?


text:
Go Thwe’ng ge e ba ke Lewa ke Bodutu?
Seo o ka se dirago
1. Naganišiša ka dika tša gago. (2 Bakorinthe 11:6) Gaešita le ge e le mo gobotse go lemoga mafokodi a gago, o na le mo gontši moo o ka go dirago. Go lemoga dika tša gago go tla go nea kgodišego yeo o e hlokago e le gore o se sa itebelela ka tsela e fošagetšego gomme o fenye go lewa ke bodutu. Ipotšiše gore: ‘Dika tša ka tše dibotse ke dife?’ Nagana ka bokgoni bjo itšego bjo o nago le bjona goba dika tše dibotse tšeo o nago le tšona.
2. Kgahlegela batho ba bangwe e le ka kgonthe. Thoma ka go kgahlegela batho ba sego kae feela. Mofsa yo a bitšwago Jorge o re: “
Go fo botšiša batho ba bangwe gore ba phela bjang goba go ba botšiša ka mošomo wa bona go go thuša gore o ba tsebe gakaone.”
Tšhišinyo: O se ke wa nyaka go gwerana feela le dithaka tša gago. Ba bangwe ba bagwera ba paala bao ba begilwego ka Beibeleng e be e le batho bao ba fetanago ka nywaga e mentši kudu, ba bjalo ka Ruthe le Naomi, Dafida le Jonathane gotee le Timotheo le Paulo. (Ruthe 1:16, 17; 1 Samuele 18:1; 1 Bakorinthe 4:17) Le gona gopola gore poledišano ke go abelana dikgopolo, ga go fo bolela motho o tee. Batho ba tšeela godimo batheetši ba babotse. Ka gona ge e ba o na le go ba le dihlong, gopola gore ga se gore e swanetše go ba wena o bolelago ka dinako tšohle!
3. Hlagolela go ba le ‘
kwelobohloko.’ (1 Petro 3:8) Gaešita le ge o sa dumelelane le pono ya motho yo o boledišanago le yena, ka go se fele pelo mo dumelele gore a bolele. Bolela kudu ka dintlha tšeo le dumelelanago ka tšona. Ge e ba o nagana gore o swanetše go ganetša motho yoo ka taba e itšego, dira bjalo ka boleta le ka šedi.
Tšhišinyo: Bolela le batho ba bangwe ka tsela yeo o ka ratago gore ba bolele le wena ka yona. Dingangišano tše di sa hlokagalego goba go kwera batho ba bangwe le go ba roga goba go itira moloki ka go ba ahlola, go fo dira gore ba se ke ba go batamela. Ba tla go rata kutšwanyana ge e ba ‘
mantšu a gago ka mehla e le a kgahlišago.’—Bakolose 4:6.


text:
Go be go Swerwe Dikopano tše di Kgethegilego tša Dihlatse tša Jehofa Dinageng tše Šupago
Dihlatse tša Jehofa di sa tšwa go swara dikopano tše di kgethegilego kua Brazil, Costa Rica, Hong Kong, Ireland, Isiraele, New Zealand le Sweden. Ya mathomo ya dikopano tše e be e swaretšwe kua Sweden ka July 2012 gomme tše tharo tša mafelelo di be di swaretšwe kua Costa Rica le New Zealand ka January 2013.
Go etša dikopano tše dingwe tša selete tša matšatši a mararo tšeo re di rulaganyago ngwaga le ngwaga, dikopanong tše tše di kgethegilego go be go na dipolelo tšeo di theilwego Beibeleng, dipontšho le diterama.
Go be go laleditšwe batho bao ba tšwago dinageng tše dingwe gore ba tle ba be gona dikopanong tše tše di kgethegilego. Ba kgonne go bona naga yeo ba e etetšego pele le ka morago ga dikopano.
Yo mongwe wa bao ba bego ba tlile kopanong yeo e bego e swaretšwe kua Brazil o itše: “Ke kgahlišitšwe kudu ke go bona lerato le legolo la bana babo rena le tsela yeo ba ilego ba re amogela ka yona. E be eka ke sa tšwa go hwetša ditho tše difsa tša lapa.”
Yo mongwe wa baeng yoo a bego a le kopanong e kgethegilego ya kua Hong Kong, o itše: “Ke kgomilwe kudu ke go bona batho ba myemyela e bile ba bangwe ba lla ge baeng bao ba bolelago Semandarin ba gokaretše dikgatišo tše difsa tše di theilwego Beibeleng tšeo di sa tšwago go lokollwa.”
Ngwaga o mongwe le o mongwe, Dihlatse tša Jehofa di swara dikopano tša selete lefaseng ka bophara. Batho ba dimilione ba ba gona dikopanong tše.
Bao ba tlago dikopanong tše ba ba le dibaka tše dintši tša go bona lerato, lethabo le khutšo ya borwarre bja bana babo rena. Se se bonagala kudu dikopanong tše di kgethegilego goba tša ditšhabatšhaba. Ka nako ya go khutša, bao ba tlilego kopanong ba bolela le ba bangwe le go ja gotee le bona, ba fana dimpho le go fana tsebišo yeo ba ka ikgokaganyago ka yona, ba tšea dinepe le go gokarelana.
Go swana le dikopanong tše dingwe tša rena, bao e sego Dihlatse tša Jehofa ba dumeletšwe go ba gona.


text:
SIERRA LEONE LE GUINEA
Jehofa o Nthušitše
Jay Campbell
O BELEGWE KA 1966
O KOLOBEDITŠWE KA 1986
PEGO YA BOPHELO BJA GAGWE Motho yo a swerwego ke bolwetši bja polio yo a ilego a ba mmulamadibogo wa ka mehla.
KE GODILE ke golofetše go tloga lethekeng go fihla maotong, gomme ke be ke dula le mma gotee le malapa a mangwe a mmalwa ao a bego a diila lefelong le lengwe kua Freetown. Ka ge ke be ke lewa ke dihlong e bile ke boifa gore batho bao ba sa ntsebego ba tla ntšea bjang, ke ile ka beta pelo ya go tšwela ka ntle ga lefelo leo ka lekga la pele ka morago ga nywaga e 18.
Ge ke be ke na le nywaga e 18, Hlatse e nngwe ya moromiwa e lego Pauline Landis, o ile a etela moo ke bego ke dula gona gomme a ithaopela go nthuta Beibele. Ge ke be ke mmotša gore ga ke kgone go bala le go ngwala, Pauline o ile a re o tla nthuta. Ka gona ke ile ka dumela.
Seo ke bego ke ithuta sona ka Beibeleng se ile sa nthabiša. Ka letšatši le lengwe, ke ile ka botšiša Pauline ge e ba nka tla sebokeng sa phuthego seo se bego se swarelwa ntlong ya kgauswi le moo ke dulago. Ke ile ka re: “Ke tla sepela ka dikota tša ka.”
Ge Pauline a be a tlo ntšea, mma le baagišani ba ka ba ile ba ntebelela ba tshwenyegile. Ke ile ka tšea dikota tša ka ka ikokotlela ka tšona gomme ka tšama ke ikgoga. Ge ke etšwa ka jarateng, baagišani ba ka ba ile ba goeletša Pauline ba re: “O a mo gapeletša. O kile a leka go sepela eupša a palelwa.”
Pauline o ile a mpotšiša ka boleta a re: “Jay, na o nyaka go sepela le nna?”
Ke ile ka araba ka gore: “Ee! Ye ke phetho ya ka.”
Baagišani ba ka ba ile ba ntebelela ka setu ge ke batamela kgorong. Ge ke tšwile, ba ile ba betha diatla ba thabile!
Ruri ke ile ka thabela seboka seo! Ka morago, ke ile ka ikemišetša go fihla Holong ya Mmušo. Seo se be se e ra gore ke tla swanelwa ke go ikgoga go fihla mafelelong a seterata, ke namele thekisi ke moka ke kgopele bana babo rena ba tle ba nkuke re rotoge mmoto wo o namelelago. Gantši ke be ke fihla holong ke kolobile e bile ke na le maraga, ka gona ke be ke swanelwa ke go apara diaparo tše dingwe ge ke fihla holong. Ka morago, kgaetšedi yo mongwe wa kua Switzerland ka botho o ile a nthomela setulo sa digole seo se ilego sa dira gore ke kgone go sepela ka seriti.
Go bala diphihlelo tša Dihlatse tše dingwe tše di golofetšego go ile gwa ntutueletša go hlankela Jehofa ka botlalo. Ka 1988, ke ile ka ba mmulamadibogo wa ka mehla. Ke ile ka rapela Jehofa gore a nthuše go fihlelela pakane ya ka ya gore ke thuše motho yo a itšego ka lapeng lešo le motho yo a itšego tšhemong go ba mohlanka wa Jehofa. Dithapelo tša ka di ile tša arabja ge ke be ke kgona go thuša bana ba babedi ba mogolwake le mosadi yo a itšego yoo ke gahlanego le yena ge ke be ke nea bohlatse setarateng go ithuta therešo.
Ga bjale matsogo a ka ga a sa na matla, ka gona ke ithekgile ka batho ba bangwe gore ba nkiše mo ke nyakago go ya. Le gona ke phela ke na le dihlabi. Eupša ke lemogile gore sehlare se sengwe sa dihlabi tše ke go ruta ba bangwe ka Jehofa. Lethabo leo ke le hwetšago tirelong ya Jehofa le dira gore dihlabi tša ka di be kaone e bile seo se a nkgothatša ka gobane Jehofa o nthušitše, gomme ga bjale bophelo bja ka bo na le morero.


text:
Beibele e Re’ng ka go Tšhelwa Madi?
Karabo ya Beibele
Beibele e re laela gore re se je madi. Ka gona ga se ra swanela go amogela madi goba dikarolwana tša wona tše dikgolo tša mohuta le ge e le ofe, e ka ba dijong goba ka tšhelo ya madi. Ela hloko mangwalo a latelago:
Genesi 9:4. Ka morago ga Meetsefula Modimo o ile a dumelela Noa le lapa la gagwe gore ba ka ja nama ya phoofolo eupša a ba laela gore ba se je madi a yona. Modimo o boditše Noa gore: “
Feela le se ke la ja nama yeo e nago le moya wa yona, e lego madi a yona.” Taelo ye e šoma go batho ka moka go tloga ka nako yeo ka gobane ka moka ga rena re ditlogolo tša Noa.
Lefitiko 17:14. “
Le se ke la ja madi a sephedi sa mohuta le ge e le ofe ka gobane bophelo bja sephedi sa mohuta o mongwe le o mongwe bo mading a sona. Mang le mang yo a a jago a bolawe.” Modimo o be a lebelela moya goba bophelo bo le mading e bile e le bja gagwe. Le ge molao wo o be o neilwe setšhaba sa Isiraele feela, o re bontšha kamoo Modimo a bego a tšeela godimo molao wa go se je madi.
Ditiro 15:20. ‘
Le ile madi.’ Modimo o neile Bakriste molao o swanago le woo a o neilego Noa. Histori e bontšha gore Bakriste ba lekgolong la pele la nywaga ba ile ba gana go ja madi goba gaešita le go a diriša ditabeng tša kalafo.
Ke ka baka la’ng Modimo a re laela gore re ile madi?
Go na le mabaka a kwagalago a tša kalafo ao a dirago gore re pheme go tšhelwa madi. Lega go le bjalo, se bohlokwa le go feta seo se dirago gore Modimo a re laele gore re ile madi ke ka gobane a emela selo se sekgethwa go yena.—Lefitiko 17:11; Bakolose 1:20.


text:
FEBRUARY 11, 2013 | RUSSIA
“Ga se 1937 ye”
Ka April 16, 2012, toropong ya Perm’ bogareng bja Russia, Aleksandr Solovyov, yoo e lego yo mongwe wa Dihlatse tša Jehofa, o ile a newa kotlo ya mo e ka bago diranta tše 260 ka go rulaganya gore go be le ‘tirelo e sego molaong ya bodumedi’ ka holong e hirilwego.
Ka morago ga gore moahlodi wa kgoro ya seleteng seo a kwe seo go thwego ke bohlatse ka moka kgahlanong le Solovyov, o ile a fetoša kahlolo ya kgoro ya tlasana gomme a phumola tšhelete e bego e swanetše go lefša.
Moahlodi o ile a bala kahlolo ya gagwe ke moka a retologela go Hlatse yeo e bego e fentše molato gomme a re: “
Go sa šetšwe melao ya go se kwagale le kgethollo yeo ba bangwe ba bego ba na le yona, ga se 1937 ye, moo re ka fo go hlokomologa ditaba tše bohlokwa. Lehono setšhaba sa rena se itshwara gabotse ka baka la modiro wa gago wa go ruta gomme re a go leboga.”
Ka July 1937, molaodi wa Soviet, e lego Stalin, o ile a nea Taelo ya 00447, ya go thoma ga go swara batho ga sehlogo. Molao woo o be o bolela gore bao ba dirago dilo tšeo di thulanago le mmušo ba be ba tla swarwa le go tlišwa kgorong ya tsheko le ge go ka ba go se na bohlatse. Balaodi ba bega gore batho ba dikete tše masome ba ile ba romelwa dikampeng tša mešomo gomme ba fetago ba 300 000 ba ile ba ahlolelwa lehu.


text:
Na Dihlatse tša Jehofa di Thibela Dimobi, Dipuku Goba Dikoša tše Itšego?
Aowa. Mokgatlo wa rena ga o sekaseke dimobi, dipuku goba dikoša tše itšego gore o bee molao wa seo ditho tša rena di swanetšego go se phema. Ka baka la’ng?
● Beibele e kgothaletša motho yo mongwe le yo mongwe go tlwaetša ‘matla a gagwe a go hlatha’ gore a kgone go kgethologanya se se nepagetšego le se se fošagetšego.—Baheberu 5:14.
● Mangwalo a re nea melao ya motheo yeo Mokriste a ka naganišišago ka yona ge a kgetha boithabišo. * Go etša dikarolong ka moka tša bophelo, pakane ya rena ke go ‘tšwela pele re kgonthišetša se se amogelegago go Morena.’—Baefeso 5:10.
● Beibele e ruta gore dihlogo tša malapa di na le matla a taolo, ka gona di ka kgetha go se dumelele malapa a tšona go tšea karolo boithabišong bjo itšego. (1 Bakorinthe 11:3; Baefeso 6:1-4) Lega go le bjalo, ka ntle le ka lapeng, ga go na motho yo a nago le tshwanelo ya go thibela difilimi, dikoša goba diopedi tše itšego a re ka gore ga di swanele ditho tša phuthego.—Bagalatia 6:5.
^ ser. 4 Ka mohlala, Beibele e iletša selo le ge e le sefe seo se kgothaletšago go dirišana le meoya e mebe, boitshwaro bjo bo gobogilego bja tša thobalano goba bošoro.—Doiteronomio 18:10-13; Baefeso 5:3; Bakolose 3:8.


text:
KGAOLO YA BONE
Jesu Kriste ke Mang?
Karolo ya Jesu e kgethegilego ke efe?
O be a e-tšwa kae?
E be e le motho wa mohuta mang?
GO NA le batho ba bantši bao ba tsebegago kudu lefaseng. Ba bangwe ke ba tsebegago kudu setšhabeng sa gabo bona, motseng goba nageng ya gabo bona. Ba bangwe ke ba tsebegago lefaseng ka bophara. Lega go le bjalo, go fo tseba leina la motho yo a tsebegago ga go bolele gore o mo tseba e le ka kgonthe. Ga go bolele gore o tseba ditaba ka botlalo mabapi le setlogo sa gagwe le seo a lego sona e le ka kgonthe bjalo ka motho.
2 Batho go dikologa lefase ba ile ba kwa se itšego ka Jesu Kriste, gaešita le ge a ile a phela lefaseng nywaga e ka bago 2 000 e fetilego. Lega go le bjalo, ba bantši ga ba kwešiše mohuta wa motho yoo Jesu ge e le gabotse e bego e le yena. Ba bangwe ba bolela gore e be e fo ba motho feela yo a lokilego. Ba bangwe ba bolela gore e be e fo ba moporofeta feela. Ba bangwe gape ba dumela gore Jesu ke Modimo gomme o swanetšwe ke go rapelwa. Na o swanetšwe ke go rapelwa?
3 Go bohlokwa go wena gore o tsebe therešo ka Jesu. Ka baka la’ng? Ka gobane Beibele e re: “Se se bolela bophelo bjo bo sa felego, gore ba hwetše tsebo ka wena Modimo a nnoši wa therešo le ka yo o mo romilego, Jesu Kriste.” (Johane 17:3) Ee, go tseba therešo ka Jehofa Modimo le ka Jesu Kriste go ka lebiša bophelong bjo bo sa felego lefaseng la paradeise. (Johane 14:6) Go oketša moo, Jesu o bea mohlala o phalago yohle wa kamoo re ka phelago ka gona le kamoo re ka swarago ba bangwe ka gona. (Johane 13:34, 35) Kgaolong ya pele ya puku ye, re ahla-ahlile therešo ka Modimo. Ga bjale anke re eleng hloko seo ge e le gabotse Beibele e se rutago ka Jesu Kriste.
MESIA YO A HOLOFEDITŠWEGO
4 Kgale pele ga ge Jesu a ka belegwa, Beibele e ile ya bolela e sa le pele ka go tla ga yoo Modimo a tlago go mo roma e le Mesia goba Kriste. Direto “Mesia” (go tšwa lentšung la Sehebere) le “Kriste” (go tšwa lentšung la Segerika) ka bobedi di bolela gore “Motlotšwa.” Yena Yo a holofeditšwego o be a tla tlotšwa, e lego seo se bolelago gore o tla kgethwa ke Modimo go ba boemong bjo bo kgethegilego. Dikgaolong tša mafelelo tša puku ye, re tla ithuta mo go oketšegilego ka karolo e bohlokwa ya Mesia go phethagatšweng ga dikholofetšo tša Modimo. Re tla ithuta gape le ka ditšhegofatšo tšeo Jesu a ka re tlišetšago tšona gaešita le gona bjale. Lega go le bjalo, pele Jesu a ka belegwa, ga go pelaelo gore ba bantši ba ile ba ipotšiša gore, ‘Ke mang yo e tlago go ba Mesia?’
5 Lekgolong la pele la nywaga C.E., barutiwa ba Jesu wa Natsaretha ba be ba kgodišegile ka mo go feletšego gore e be e le yena Mesia yo go boletšwego ka yena e sa le pele. (Johane 1:41) Yo mongwe wa barutiwa e lego monna yo a bitšwago Simone Petro, o ile a botša Jesu ka go lebanya gore: “Ke wena Kriste.” (Mateo 16:16) Lega go le bjalo, ke bjang barutiwa bao—le rena—ba bego ba ka kgodišega gore Jesu ge e le gabotse ke Mesia yo a holofeditšwego?
6 Baporofeta ba Modimo bao ba phetšego pele ga Jesu ba ile ba bolela ditaba tše dintši e sa le pele mabapi le Mesia. Ditaba tše di be di tla thuša ba bangwe gore ba mo lemoge. Re ka bapiša dilo ka tsela ye: A re re o kgopetšwe gore o ye boema-peseng bjo bo šomago kudu goba seteišeneng sa setimela goba boema-fofaneng gore o yo tšea motho yo o sa kago wa kopana le yena le ka mohla. Na e be e ka se be mo go thušago ge e ba motho yo mongwe a go hlaloseditše ganyenyane mabapi le yena? Ka mo go swanago, ka baporofeta ba Beibele, Jehofa o neile tlhaloso e feletšego ya seo Mesia a bego a tla se dira le seo a bego a tla feta go sona. Go phethagala ga diporofeto tše tše dintši go be go tla thuša batho ba botegago go mo hlaola gabotse.
7 Ela hloko mehlala e mebedi feela. Wa mathomo, ka godimo ga nywaga e 700 e sa le pele, moporofeta Mika o ile a bolela e sa le pele gore Yo a holofeditšwego o tla belegelwa Betlelehema, e lego toropo e nyenyane nageng ya Juda. (Mika 5:1) Jesu ge e le gabotse o belegetšwe kae? Motseng wona woo! (Mateo 2:1, 3-9) Wa bobedi, nywaga-kgolo e mentši e sa le pele, boporofeta bjo bo begilwego go Daniele 9:25 bo ile bja šupa wona ngwaga woo Mesia a bego a tla tšwelela ka wona—29 C.E.* Go phethagala ga diporofeto tše gotee le tše dingwe go tiišetša gore Jesu e be e le Mesia yo a holofeditšwego.
8 Bohlatse bjo bongwe bja gore Jesu e be e le Mesia bo ile bja bonagala gabotse go ya bofelong bja ngwaga wa 29 C.E. Woo ke ngwaga wo Jesu a ilego a ya go Johane Mokolobetši gore a kolobetšwe Nokeng ya Jorodane. Jehofa o be a holofeditše Johane gore o tla mmontšha sešupo e le gore a kgone go lemoga Mesia. Johane o ile a bona sešupo seo ge Jesu a kolobetšwa. Beibele e bolela gore seo se ilego sa direga ke se: “Jesu ka morago ga ge a kolobeditšwe a rotoga gatee-tee meetseng; bonang! magodimo a bulega, a bona moya wa Modimo o theoga bjalo ka leeba o e-tla godimo ga gagwe. Bonang! Le gona gwa ba le lentšu le le tšwago magodimong leo le itšego: ‘Yo ke Morwa wa-ka, morategi, yo ke mo amogetšego.’” (Mateo 3:16, 17) Ka morago ga go bona le go kwa seo se diregilego, Johane ga se a ka a belaela gore Jesu o be a romilwe ke Modimo. (Johane 1:32-34) Lebakeng la ge moya wa Modimo goba matla a šomago a tšhollelwa godimo ga gagwe letšatšing leo, Jesu o ile a fetoga Mesia goba Kriste, yena yo a kgethetšwego go ba Moetapele le Kgoši.—Jesaya 55:4.
9 Go phethagala ga boporofeta bja Beibele le bohlatse bja Jehofa Modimo ka noši go bontšha gabotse gore Jesu e be e le Mesia yo a holofeditšwego. Eupša Beibele e araba dipotšišo tše dingwe tše pedi tše bohlokwa mabapi le Jesu Kriste: O be a e-tšwa kae le gore e be e le motho wa mohuta mang?
JESU O BE A E-TŠWA KAE?
10 Beibele e ruta gore Jesu o phetše legodimong pele a e-tla lefaseng. Mika o ile a porofeta gore Mesia o tla belegelwa Betlelehema gomme a bolela gape gore tlhago goba setlogo sa Gagwe e be e le sa “boxolo-xolo bya neng le neng.” (Mika 5:1) Mabakeng a mantši, Jesu ka boyena o boletše gore o phetše legodimong pele a belegwa e le motho. (Johane 3:13; 6:38, 62; 17:4, 5) E le sebopiwa sa moya seo se lego legodimong, Jesu o be a e-na le tswalano e kgethegilego le Jehofa.
11 Jesu ke Morwa yo a rategago kudu wa Jehofa—gomme ka lebaka le le kwagalago. O bitšwa “leitšibulo la tlholo yohle,” ka gobane e bile sebopiwa sa pele sa Modimo.# (Ba-Kolose 1:15) Go na le se sengwe gape seo se dirago gore Morwa yo e be yo a kgethegilego. Ke “Morwa wa gagwe yo a tswetšwego a nnoši.” (Johane 3:16) Se se bolela gore Jesu ke yena a nnoši yo a bopilwego ke Modimo ka go lebanya. Jesu gape ke yena feela yo Modimo a mo dirišitšego ge A be a bopa dilo tše dingwe ka moka. (Ba-Kolose 1:16) E bile Jesu gape o bitšwa “Lentšu.” (Johane 1:14) Se se re botša gore e be e le mmoleledi wa Modimo, e bile ga go pelaelo gore o be a fetišetša melaetša le ditaelo go barwa ba bangwe ba Tatagwe, bobedi ba moya le bao e lego batho.
12 Na Morwa wa leitšibulo o lekana le Modimo go etša ge ba bangwe ba dumela? Seo ga se se Beibele e se rutago. Ka ge re bone serapeng se se fetilego, Morwa o ile a bopša. Ka gona, go molaleng gore o bile le mathomo, mola e le gore Jehofa Modimo ga a na mathomo goba mafelelo. (Psalme 90:2) Morwa yo a tswetšwego a nnoši ga se a ka a leka go itekanya le Tatagwe. Beibele e ruta ka mo go kwagalago gore Tate ke yo mogolo go Morwa. (Johane 14:28; 1 Ba-Korinthe 11:3) Jehofa a nnoši ke “Modimo Ra-Matla-ohle.” (Genesi 17:1) Ka baka leo, ga go na yo a lekanago le yena.%
13 Jehofa le Morwa wa gagwe wa leitšibulo ba ile ba thabela bogwera bja kgaufsi ka nywaga e dimilione tše dikete—kgale pele ga ge magodimo a tletšego ka dinaledi gotee le lefase di ka bopša. Ba swanetše go ba ba be ba ratana kudu gakaakang! (Johane 3:35; 14:31) Morwa yo yo a rategago o be a swana gabotse le Tatagwe. Ke ka baka leo Beibele e bolelago ka Morwa e le “seswantšho sa Modimo yo a sa bonagalego.” (Ba-Kolose 1:15) Ee, go swana le ge morwa wa motho a ka swana le tatagwe gabotse ka ditsela tše di fapa-fapanego, Morwa yo wa legodimong o bonagaditše dika le semelo tša Tatagwe.
14 Morwa yo a tswetšwego a nnoši wa Jehofa o ile a tlogela legodimo ka go rata gomme a tla tlase lefaseng e le gore a phele e le motho. Eupša o ka ipotšiša, ‘Go kgonegile bjang gore sebopiwa sa moya se belegwe e le motho?’ E le gore a fihlelele se, Jehofa o ile a dira mohlolo. O ile a fetišetša bophelo bja Morwa wa gagwe wa leitšibulo go tšwa legodimong go ya popelong ya kgarebe ya mo-Juda ye e bitšwago Maria. Ga go na tate wa motho yo a ilego a akaretšwa. Ka baka leo Maria o ile a belega morwa yo a phethagetšego gomme a mmitša Jesu.—Luka 1:30-35.
JESU E BE E LE MOTHO WA MOHUTA MANG?
15 Seo Jesu a se boletšego le seo a se dirilego ge a be a le lefaseng se re thuša go mo tseba gabotse. Go feta moo, ka Jesu re kgona go tseba Jehofa gakaone. Ke ka baka la’ng go le bjalo? Gopola gore Morwa yo ke seswantšho se se phethagetšego sa Tatagwe. Ke ka baka leo Jesu a boditšego yo mongwe wa barutiwa ba gagwe gore: “Yo a bonego nna o bone le Tate.” (Johane 14:9) Dipuku tše nne tša Beibele tše di tsebjago e le Diebangedi—Mateo, Mareka, Luka le Johane—di re botša mo gontši ka bophelo, modiro le dika tša motho ka noši tša Jesu Kriste.
16 Jesu o be a tsebega kudu e le “Morutiši.” (Johane 1:38; 13:13) O be a ruta’ng? Se segolo kudu ke gore molaetša wa gagwe e be e le “ditaba tše dibotse tša mmušo”—e lego Mmušo wa Modimo, mmušo wa legodimong wo o tlago go buša godimo ga lefase ka moka le go tliša ditšhegofatšo tše di sa felego bathong ba kwago. (Mateo 4:23) Molaetša wo e be e le wa mang? Jesu ka boyena o itše: “Seo ke se rutago ga se sa-ka, eupša ke sa yo a nthomilego,” e lego Jehofa. (Johane 7:16) Jesu o be a tseba gore Tatagwe o nyaka gore batho ba kwe ka ditaba tše dibotse tša Mmušo. Go Kgaolo 8, re tla ithuta mo go oketšegilego ka Mmušo wa Modimo le seo o tlago go se phethagatša.
17 Jesu o be a ruta kae? Kae le kae moo a bego a hwetša batho—mafelong a magaeng gaešita le metseng-megolo, metsaneng, mebarakeng le malapeng a bona. Jesu ga se a ka a letela batho gore ba tle go yena. O ile a ya go bona. (Mareka 6:56; Luka 19:5, 6) Ke ka baka la’ng Jesu a ile a katana ka tsela ye e bile a fetša nako ya gagwe e ntši a bolela le go ruta? Ka gobane go dira bjalo e be e le thato ya Modimo go yena. Jesu ka mehla o be a dira thato ya Tatagwe. (Johane 8:28, 29) Eupša go be go e-na le lebaka le lengwe la gore a bolele. O ile a kwela bohloko lešaba la batho leo le ilego la tla le tlo mmona. (Matthew 9:35, 36) Ba be ba hlokomologilwe ke baetapele ba bona ba bodumedi, bao ba bego ba swanetše go ba ba be ba ba ruta therešo ka Modimo le merero ya gagwe. Jesu o be a tseba kamoo batho ba bego ba nyaka kudu ka gona go kwa molaetša wa Mmušo.
18 Jesu e be e le monna yo borutho le yo a kgomegago maikwelo ka mo go tseneletšego. Ka baka leo ba bangwe ba ile ba hwetša a batamelega e bile a le botho. Gaešita le bana ba ile ba ikwa ba lokologile ge ba e-na le yena. (Mareka 10:13-16) Jesu o be a sa bebe sefahlego. O be a hloile bokgopo le go hloka toka. (Mateo 21:12, 13) Nakong ya ge basadi ba be ba sa hwetše tlhompho e lekanego gomme ba e-na le ditokelo tše sego kae, o ile a ba swara ka seriti. (Johane 4:9, 27) Jesu o be a ikokobeditše e le ka kgonthe. Lebakeng le lengwe, o ile a hlapiša barutiwa ba gagwe maoto, e lego tirelo yeo gantši e dirwago ke mohlanka yo a nyatšegago.
19 Jesu o be a tshwenyega ka dinyakwa tša ba bangwe. Se se be se bonagala kudu ge ka thušo ya matla a moya wa Modimo a be a dira mehlolo ya go fodiša. (Mateo 14:14) Ka mohlala, monna yo a nago le lephera o ile a tla go Jesu gomme a re: “Ge feela o rata, o ka ntlhwekiša.” Jesu ka boyena o ile a kwa bohloko le tlaišego tša monna yo. A tutuetšwa ke kwelobohloko, Jesu o ile a otlolla letsogo la gagwe a kgwatha monna yo, gomme a re: “Ke a rata. Hlweka.” Monna yo a babjago o ile a fola! (Mareka 1:40-42) Na o ka kgona go akanya kamoo monna yoo a ka bego a ile a ikwa ka gona?
O ILE A BOTEGA GO FIHLA BOFELONG
20 Jesu o beile mohlala o mobotse kudu wa go kwa Modimo ka potego e sa kwanantšhego. O ile a dula a botegela Tatagwe wa legodimong ka tlase ga mehuta ka moka ya maemo e bile go sa šetšwe mehuta ka moka ya kganetšo le tlaišego. Jesu o ile a ganetša diteko tša Sathane ka go tia le ka katlego. (Mateo 4:1-11) Lebakeng le lengwe, ba bangwe ba meloko ya Jesu ga se ba ka ba mo dumela, e bile ba bolela gore o be a “hlakane hlogo.” (Mareka 3:21) Eupša Jesu ga se a ka a ba dumelela gore ba mo tutuetše; o ile a tšwela pele a dira modiro wa Modimo. Go sa šetšwe thogako le go swarwa gampe, Jesu o ile a kgomarela boitshwaro gomme le ka mohla a sa leke go gobatša baganetši ba gagwe.—1 Petro 2:21-23.
21 Jesu o ile a dula a botega go fihlela lehung—lehu le sehlogo le le le kwešago bohloko diatleng tša manaba a gagwe. (Ba-Filipi 2:8) Ela hloko seo a ilego a se kgotlelela letšatšing la mafelelo la bophelo bja gagwe e le motho. O ile a swarwa, a latofatšwa ke dihlatse tša maaka, a bewa molato ke baahlodi ba gobogilego, a segwa ke dihlopha tša bahlola-mpherefere gomme a hlokofatšwa ke mašole. A kokotetšwe koteng, o ile a hema la mafelelo gomme a goelela ka gore: “Go phethegile!” (Johane 19:30) Lega go le bjalo, letšatšing la boraro ka morago ga ge Jesu a hwile, Tatagwe wa legodimong o ile a mo tsošetša gape bophelong bja moya. (1 Petro 3:18) Dibeke tše sego kae ka morago, o ile a boela legodimong. Moo, o ile a “dula ka letsogong le letona la Modimo” gomme a letela gore a tle a amogele matla a bogoši.—Ba-Hebere 10:12, 13.
22 Ke’ng seo Jesu a ilego a se phethagatša ka go dula a botega go ba go fihla lehung? Lehu la Jesu ge e le gabotse le re bulela sebaka sa go hwetša bophelo bjo bo sa felego lefaseng la paradeise, ka go dumelelana le morero wa Jehofa wa mathomong. Taba ya gore ke bjang lehu la Jesu le dirago gore seo se kgonege e tla ahla-ahlwa kgaolong e latelago.
SEO BEIBELE E SE RUTAGO
- Boporofeta bjo bo ilego bja phethagala le bohlatse bja Modimo ka noši bo tiišetša gore Jesu e be e le Mesia goba Kriste.—Mateo 16:16.
- Jesu o phetše legodimong e le sebopiwa sa moya kgale pele a e-tla lefaseng.—Johane 3:13.
- Jesu e be e le morutiši, monna yo borutho, e bile e le mohlala wa go kwa Modimo ka mo go feletšego.—Mateo 9:35, 36.
* Bakeng sa tlhaloso ya boporofeta bja Daniele bjo bo ilego bja phethagala mabapi le Jesu, bona Mametletšo.
# Jehofa o bitšwa Tate ka gobane ke Mmopi. (Jesaya 64:8) Ka ge Jesu a bopilwe ke Modimo, o bitšwa Morwa wa Modimo. Ka mabaka a swanago, dibopiwa tše dingwe tša moya gaešita le monna yo a bitšwago Adama di bitšwa barwa ba Modimo.—Jobo 1:6; Luka 3:38.
% Bakeng sa bohlatse bjo bo oketšegilego bja gore Morwa wa leitšibulo ga a lekane le Modimo, bona Mametletšo.
Dipotšišo tša Thuto
1, 2. (a) Ke ka baka la’ng go tseba ka motho yo mongwe yo a tsebegago go sa bolele gore o mo tseba e le ka kgonthe? (b) Ke go se kwešišwe gofe moo go lego gona mabapi le Jesu?
3. Ke ka baka la’ng go le bohlokwa go wena gore o tsebe therešo ka Jesu?
4. Direto “Mesia” le “Kriste” di bolela’ng?
5. Ke’ng seo barutiwa ba Jesu ba bego ba kgodišegile ka sona ka mo go feletšego mabapi le yena?
6. Bontšha kamoo Jehofa a ilego a thuša batho ba botegago gore ba hlaole Mesia.
7. Ke diporofeto dife tše pedi tšeo di ilego tša phethagala mabapi le Jesu?
8, 9. Ke bohlatse bofe bja gore Jesu e be e le Mesia bjo bo ilego bja bonagala gabotse kolobetšong ya gagwe?
10. Ke’ng seo Beibele e se rutago ka go ba gona ga Jesu pele a e-tla lefaseng?
11. Beibele e bontšha bjang gore Jesu ke Morwa yo a rategago kudu wa Jehofa?
12. Re tseba bjang gore Morwa wa leitšibulo ga a lekane le Modimo?
13. Beibele e bolela’ng ge e bolela ka Morwa e le “seswantšho sa Modimo yo a sa bonagalego”?
14. Go tlile bjang gore Morwa yo a tswetšwego a nnoši wa Jehofa a tle a belegwe e le motho?
15. Ke ka baka la’ng re ka bolela gore ka Jesu re kgona go tseba Jehofa gakaone?
16. Molaetša o mogolo wa Jesu e be e le ofe, gomme dithuto tša gagwe di be di e-tšwa kae?
17. Jesu o be a ruta kae, gomme ke ka baka la’ng a ile a katana ka matla e le gore a rute ba bangwe?
18. Ke dika dife tša Jesu tšeo o hwetšago e le tše ipiletšago kudu?
19. Ke mohlala ofe wo o bontšhago gore Jesu o be a tshwenyega ka dinyakwa tša ba bangwe?
20, 21. Jesu o beile bjang mohlala wa go kwa Modimo ka potego e sa kwanantšhego?
22. Jesu o ile a phethagatša eng ka go dula a botega go ba go fihla lehung?


text:
MOLAWANA WA MAITSHWARO LE LENGWALO LA TUMELELO YA DITIRELO
MWEB e ikamanya le Molawana wo wa Maitshwaro woo o kgethago maemo a motheo a maitshwaro ao MWEB e phegellago go a latela go gorošeng ditirelo ka baikamanyi ba yona.
MWEB e kgobokantše Molawana wo wa Maitshwaro go ya ka ditlhahlo le maemo a motheo a Melao ya baikamanyi yeo e kgethilwego ke Bolaodi bjo bo Ikemego bja Dikgokaganyo bja Afrika Borwa (“Bolaodi”) ka mo gare ga Tsebišo ya 1740 ya 2007 yeo e gatišitšwego ka gare ga Kuranta ya Mmušo ya bo 30553 ya di 7 Desemere 2007 le Tsebišo ya 272 ya 2008 yeo e gatišitšwego ka gare ga Kuranta ya Mmušo ya bo 30792 ya di 25 Fepereware 2008, ka go latelana.
1. Boitlamo bja Bohlokwa
MWEB e:-
1.1 tla dira ka mokgwa wo o swanetšego, go nyakegago gape wa maikarabelo go dikamano ka mokatša yona le baikamanyi le bao ba ratago go ba badiriši ba yona;
1.2 tla netefatša gore ditirelo ka moka le ditšweletšwa di kgotsofatša dihlathollelo tšeo di lego ka gare ga dilaesense tša MWEB gape le go Melao ka moka le melawana ya go elana le seo;
1.3 ka se kgetholle ka mo go sego gwa swanela kgahlanong le go ba magareng ga baikamanyi ba yona le bao ba ratago go ba baikamanyi go ya ka mmala, bong, mengwaga, bodumedi, tumelo, bogolofadi, tlhago ya setšo goba moo motho a ikgethelago bong;
1.4 tla bontšha hlompho ye kgolo le hlokomelo ge go šomišanwa le badiriši ba yona;
1.5 tla fa baikamanyi ba yona le bao e tla bago badiriši tshedimošo mabapi le ditirelo le theko ya tšona;
1.6 tla kgopelwa go fa baikamanyi ba yona le bao e tla bago baikamanyi tlhahlo mabapi le dinyakwa tša bareki ba yona ka nako ya kgopelo;
1.7 tla lota tshedimošo ka ga dintlha tša bona tša sephiri; le
1.8 go eletša baikamanyi go fetišetša sello go Bolaodi, moo MWEB e šitilwego go rarolla sello go fihlelela kgotsofalo ya modiriši.
2. Ditokelo tša moreki
Ditokelo tša gago go ya ka ditirelo tše MWEB e fanago ka tšona di akaretša (ntle le tšhitišo) tokelo ya go:
2.1 fiwa tirelo yeo e nyakegago ntle le kgethollo yeo e sego ya maleba;
2.2 kgetha mogorošatirelo wa kgetho ya gago;
2.3 amogela khophi ya Molawana wo wa Maitshwaro le Lengwalo la tumelelo ya Ditirelo ka Sekgowa gape le ka e 1 (tee) ya dipolelo tša semolao go ya ka ge e kgethilwe ke MWEB;
2.4 direkhoto tša phihlelelo le nyakišišo gammogo le tshedimošo yeo e swerwego ke MWEB;
2.5 tšhireletšo ya dintlha tša motho, tšeo di akaretšago tokelo ya go se rekišetše baamegi ba bangwe ntle le tumelelo ya gago dintlha tša gago;
2.6 bega sello; le
2.7 go lokiša
3. Kgorošo ya Tshedimošo
3.1 Tshedimošo yeo e lego mabapi le go fetafetana ga ditirelo, ditšweletšwa le dikgoboko tša dikholego tša go di fiwa, tekanyetšo, dikotlo le ditefelo tšeo di amegago go ditirelo tša MWEB, ditšweletšwa le dikgoboko tša dikholego gotee le mabaka le melawana yeo e amegago go ditirelo, ditšweletšwa le dikgoboko tša dikholego tša MWEB, pholisi ya sephiri ya MWEB, pholisi ya tefelo tša MWEB le dintlha tša dikgokaganyo tšeo di amegago di gona:
3.1.1 go letlakala la rena go www.mweb.co.za;
3.1.2 ka fase ga “Ditsebišo tša Semolao” go letlakala la rena;
3.1.3 go diforomo tša kgopelo tšeo go nyakegago gore ditlatšwe gore go amogelwe tirelo; le
3.1.4 go dipapatšo le matsapa a papaletšo.
3.2 Ditshepedišo tša ditefelo le dillo di hwetšagala ka gare ga Molawana wo.
3.3 Re tla go fa lenaneo leo le beakantšwego ka dintlha goba setlankana sa go laetša tirelo ge se kgopelwa.
3.4 Kgopelo ya gago ya Tirelo goba setšweletšwa e ka dirwa go ya ka taetšo ya mokitlana goba tiro ya go ahlaahla kotsi. Se se ra gore MWEB e ka kgopela le go amogela tshedimošo ya gago ya sephiri, Tshedimošo ya Mokitlana wa Moreki le Tshedimošo yeo e kgethilwego (bjalo ka ge e hlalositšwe ka go Molao wa Bosetšhaba wa Mokitlana wa 2005) (“Kahlaahlo ya Tshedimošo”) go tšwa go dipirotšeo di ngwadišitšwego tša mekitlana e le go phethagatšo leano la teko ya mašeleng e lego lekola gore a na o tla kgona go phethagatšo boitlamo bja gago go ya ka kwano yeo e tsenetšwego.
3.5 MWEB e filwe maatla a go dira tsela ya go hlahloba mašeleng nako le nako go o dira kgopelo ya Tirelo/setšweletšwa le sekgoboko sa dikholego.
4. Boemo bja motheo ge go lebeletšwe ditirelo tšeo di abjago ke MWEB
4.1 MWEB e tla leka go hwetša kelo ya 100% ya katlego go ka fihlelela dikgopelo tša lena tša ditirelo.
4.2 MWEB e tla araba tekano ya metsotso ye 3 (meraro) go mogala wo mongwe le wo mongwe wo o lebišitšwego go lefelong la go ba tshedimošo la MWEB.
4.3 Lefelo la rena la Hlokomelo ya Dikgokaganyo tša ilektroniki le šoma diiri tše 24 (masomepedinne), matšatši a 7 (šupa) a beke.
4.4 Go tlaleletša Lefelo la rena la Hlokomelo ya Dikgokaganyo tša ilektroniki, MWEB e diriša lefelo la badiriši la maikemišetšo go amogela le go rarolla dipelaelo tša baletši le mathata a ditirelo. Lefelo la megala la MWEB le hwetšwa go 086 002 000, ka Mošupologo go fihla Labohlano, 08h00 go fihla 19h00, ka Mokibelo 08h00 go fihla 17h00 le ka Sontaga 10h00 go fihla ka 15h00.
5. Ditsela tša Rarolla Dipelaelo tša Ditefelo
5.1 Go nyakega gore le lebiše dillo tša ditefelo go complaints@mweb.co.za. Go nyakega gore sello e tle le tše di latelago:
5.1.1 kgatišo ya tefelo yeo go bolelwago ka yona goba dintlha tša yona, go fa mohlala, nomoro ya tšhupamolato,
5.1.2 lebaka la go gana;
5.1.3 tefelo yeo e ganwago; le
5.1.4 tshedimošo ya go tlaleletša goba mangwalo, ge a le gona.
5.2 MWEB e tla fihlelela maikemišetšo go lebeletšwe sello ka tefelo gomme ya boledišana le wena ka sephetho sa yona ka nako ya matšatši a lesomenne (14) a mošomo ge ba se na go hwetša sello sa gago.
5.3 O ka leba go Balaodi go ka hwetša tharollo ya kgakgano, ge o sa kgotsofatšwa ke dipoelo ka fao di laeditšwego ke MWEB.
5.4 Sello se tla lebišwa go Komiti ya Dipelaelo le Tumelelo ya Bolaodi go lebeletšwe karolo ya 17 (H) ya Molao wa ICASA mo tiragalong fao kgakgano e sa rarollwago ke Bolaodi ka bo bjona bjalo ka ge e akantšwe mo go lefokwana la 5.4.
6. Tshepedišo ya dipelaelo, tharollo le tshepedišo ya tlhathollo
6.1 Dillo ka moka ntle le tša ditefelo di swanetše go išwa go MWEB gomme di tla šongwa ke MWEB go ya ka fao lefokwana la 6 le hlalosago.
6.2 Le kgopelwa go re fa sebaka sa go rarolla dillo pele le etla go Bolaodi.
6.3 Le kgopelwa go lebiša sello go complaints@mweb.co.za. Sello sa gago se swanetše go akaretša tše di latelago:
6.3.1 leina la gago le sefane;
6.3.2 nomoro ya tšhupamolato;
6.3.3 letšatši leo sello se rotogilego ka lona; le
6.3.4 hlaloso ye kopana ya seo se rotošitšego sello.
6.4 MWEB e tla dumela kamogelo ya sello sa gago ka nako ya matšatši a mararo (3) a mošomo a ge sello se amogetšwe.
6.5 MWEB e tla rarolla sello sa gago semmušo ka tsela ya go ngwala ka nako ya matšatši a 14 (lesomenne) a mošomo a go amogela sello, goba go ya le ka nako ye telele yeo re ka kwanago ka fase ga mabaka ao kwano ya sello go fa mohlala (efela ntle kiletšo) ka matsogong a moabi wa ditirelo goba mothuši wa moabi.
6.6 O ka ya go Bolaodi go hwetša tharollo ya sello, ge o sa kgotsofalela dipoelo go ya le ka fao e phethilwego ke MWEB.
6.7 Pelaelo e tla lebišwa go Lekgotla la Dipelaelo le Tumelelo la Bolaodi go ya ka karolo ya 17 (H) ya Molao wa ICASA mo tiragalong fao kgakgano e sa rarollwago ke Bolaodi ka bo bjona bjalo ka ge e akantšwe mo go lefokwana la 6.5.


text:
NOVEMBER 18, 2013 | LEFASE KA BOPHARA
Le se Lebale Bao ba Lego Kgolegong
“Tokelo ya go ba le tokologo ya go nagana seo o se ratago, ya go gana go dira dilo ge di sa dumelelane le letswalo la gago le tokologo ya bodumedi” ke ditokelo tše dikgolo tša batho, se ke seo se bolelwago ke Article 18 ya Kgwerano ya Ditšhabatšhaba ya Ditokelo tša Selegae le tša Bopolitiki. * Dinageng tše dingwe ge Dihlatse tša Jehofa di re di diriša ditokelo tše di feleletša di le kgolegong le go swarwa gampe. Bontši bja ba bao ba lego kgolegong ke masogana ao a ilego a gana go tsenela bošole ka baka la letswalo. A mangwe a golegilwe feela ka baka la tumelo ya ona.
Go swarwa mo gampe ga go fokodiše potego ya Dihlatse tša Jehofa ge di dutše di dira dilo go ya ka ditumelo tša tšona. Go e na le moo, go swarwa gampe go goboša leina la mebušo yeo e palelwago ke go hlompha ditokelo tša batho. Lelokelelong leo le lego ka mo tlase go na le mebušo yeo e ilego ya golega Dihlatse tša Jehofa le gore ke batho ba bakae bao ba lego kgolegong nageng yeo.
Lelokelelo la bao ba golegilwego go tloga ka November 12, 2013
ERITREA
Pego ya mafelelo e bontšhitše gore banna le basadi ba Dihlatse tša Jehofa ba 52, ba golegilwe ka tlase ga maemo a sa kgahlišego. Gaešita le ge go se na bao ba ilego ba bonwa molato, ba ile ba golegwa ka ge ba gana go tsenela bošole ka baka la letswalo, go dira mediro ya bodumedi goba ka mabaka a mangwe a sa tsebjego. Banna ba bararo e lego Paulos Eyassu, Isaac Mogos le Negede Teklemariam, ba ile ba golegwa mengwaga e ka bago e 20 ka ge ba gana go tsenela bošole ka baka la letswalo—ga e sa le go tloga ka September 24, 1994. Misghina Gebretinsae le Yohannes Haile, e lego Dihlatse tša Jehofa tše pedi tše di nago le mengwaga e fetago e 60, di ile tša hwela kgolegong. Ga e sa le Eritrea e eba naga yeo e ipušago ka 1993, e ile ya dula e golega, e tlaiša le go swara Dihlatse tša Jehofa gampe.
KOREA BORWA
Ga bjale, masogana a 599 a ahloletšwego go fetša dikgwedi tše 18 kgolegong ka ge a gana go tsenela bošole ka baka la letswalo. Go tloga nakong ya Ntwa ya Korea go ba go fihla gona bjale, Korea Borwa e ile ya tšwela pele e golega masogana a Dihlatse ao a ganago go tsenela bošole ka baka la letswalo gomme ga se ya ka ya a dumelela go dira mediro e mengwe yeo e sego ya bošole gore e rarolle bothata bjo. Nakong ye ka moka, Korea Borwa e golegile Dihlatse tše 17 549, tšeo di yago go fetša palomoka ya mengwaga e 34 100 di le kgolegong ka ge di gana go tsenela mediro ya bošole. Korea Borwa e ile ya palelwa ke go latela melao ya ditšhabatšhaba gomme e ile ya gana go lemoga ditokelo tša motheo tša go gana go tsenela bošole. Bakeng sa tsebišo e oketšegilego, bona sehlogo se rego: Go Hloka Toka Kua Korea Borwa go Emišitše Lefase ka Maoto.
NAGORNO-KARABAKH
Lesogana le lengwe la mengwaga e 20 le ile la golegwa ka baka la go gana go tsenela bošole ka ge mmušo wa Nagorno-Karabakh o se na lenaneo la go dira mediro e mengwe yeo e sego ya bošole ge e ba o sa nyake go dira ya bošole. Ka December 30, 2011, le ile la ahlolelwa dikgwedi tše 30 kgolegong gomme ka January 29, 2013, kgopelo ya lona ya gore le newe parola e ile ya ganwa. Ka ge le na le bothata bja tša maphelo, le ile la kgopela go lokollwa gomme balaodi ba kgolego ba ile ba gana.
SINGAPORE
Mmušo wa Singapore o gapeletša batho go tsenela bošole gomme o gatakela ditokelo tša bao ba ganago go tsenela bošole ka baka la letswalo. Ka ge masogana a Dihlatse tša Jehofa a 18 a sa nyake go dira selo seo se sa dumelelanego le matswalo a ona ao a tlwaeditšwego ka Beibele, yo mongwe le yo mongwe o ahloletšwe dikgwedi tše 39 Dikampeng tša Kgolego tša Mašole. Hlatse e nngwe e ile ya lokollwa ka August 2013 ka morago ga go fetša ngwaga e le kgolegong ka ge e gana go tsenela bošole.
TURKMENISTAN
Ga bjale go na le masogana a senyane a Dihlatse ao a lego kgolegong kua Turkmenistan—a seswai a golegilwe ka ge a gana go tsenela bošole ka baka la letswalo gomme le lengwe le golegilwe ka ditatofatšo tša maaka. Masogana a a ahloletšwe dikgwedi tše di tlogago go tše 12 go ya go tše 24 kgolegong gomme gantši di bethwa o šoro ke bahlapetši ba kgolego le mašole. Ka morago ga gore a lokollwe, ona masogana ao a ile a golegwa go thwe a bušeleditše melato yeo peleng a e dirilego gomme a beilwe leihlo ke balaodi ba kgolego.
^ ser. 2 Bona gape Boipolelo bja Ditšhabatšhaba bja Ditokelo tša Batho bja Ditšhaba tše di Kopanego, Article 18, le Tumelelano ya Yuropa ya Ditokelo tša Batho, Article 9.


text:
Sejuda
Sejuda ke bodumêdi ba Majuda, yeo e thiwelego godimo ga beibele (Tanakh) le Talmud. Goya ka neano ya Sejuda, histori ya Judaism e thomile ke Covenant (biblical) magareng ga Modimo le Abraham (ca. 2000 BCE), Patriarchs (Bible) le "progenitor" wa Majuda. Judaism ke engwe ya ditunelo ta kgale tšeo disalego gona lehono. Histori ya Majuda e huwediše ditumelo tše dingwe tša go swana le Sekriste, Islam, Samaritanism le t Bahá'í Faith.
This is an excerpt from the article Sejuda from the Wikipedia free encyclopedia. A list of authors is available at Wikipedia.


text:
Bodumedi bja Dihlatse tša Jehofa bo Thomilwe ke Mang?
Mokgatlo wa mehleng yeno wa Dihlatse tša Jehofa o thomile mafelelong a lekgolo la bo-19 la nywaga. Ka nako yeo, sehlopha se senyenyane sa barutwana ba Beibele bao ba bego ba dula kgauswi le Pittsburgh, Pennsylvania, United States, ba ile ba thoma go hlahloba Beibele ka tsela e rulagantšwego. Ba ile ba bapetša dithuto tšeo di bego di rutwa ke dikereke le seo ge e le gabotse Beibele e se rutago. Ba ile ba thoma go gatiša seo ba bego ba ithuta sona ka dipukung, dikuranteng le ka makasineng woo gona bjale o bitšwago Morokami—O Tsebatša Mmušo wa Jehofa.
Gare ga sehlopha seo sa barutwana ba botegago ba Beibele go be go na le monna yo a bitšwago Charles Taze Russell. Le ge ka nako yeo Russell a be a etelela pele modiro wa go ruta ka Beibele e bile e be e le mogatiši wa mathomo wa Morokami, e be e se mothomi wa bodumedi bjo bofsa. Pakane ya Russell le Barutwana ba bangwe ba Beibele, ka ge sehlopha seo se be se tsebja bjalo ka nako yeo, e be e le go godiša dithuto tša Jesu Kriste le go latela mekgwa ya phuthego ya Bokriste ya lekgolong la pele la nywaga. Ka ge Jesu e le Mothomi wa Bokriste, re mo tšea e le mothomi wa mokgatlo wa rena.—Bakolose 1:18-20.


text:
MARCH 13, 2014 | DITABA TŠA LEFASE KA BOPHARA
Dihlatse tša Jehofa di Lokolla Beibele Yeo e Kaonefaditšwego ya Kgatišo ya Mongwalo o Mogolo
NEW YORK—Dihlatse tša Jehofa di lokolotše Phetolelo ya Lefase le Lefsa ya Mangwalo a Makgethwa e kaonefaditšwego ya mongwalo o mogolo e le maiteko a tšona a tšwelago pele a go dira gore Beibele e hwetšwe ke batho ba bantši ka mo go ka kgonegago, go rulagantšwe gore go tla gatišwa dikopi tša mathomo tše 424 000 tša Beibele ye yeo e gatišwago United States le Japane.
Dihlatse di lokolotše Beibele ya mongwalo o tlwaelegilego ya Phetolelo ya Lefase le Lefsa e kaonefaditšwego sebokeng se se kgethegilego seo se ilego sa gašwa ka October 5-6, 2013, dinageng tše 31. Phetolelo ye ya 2013 ke phetolelo e kaonefaditšwego yeo e ilego ya tšweletšwa ga e sa le Beibele ye ile ya fetolelwa la mafelelo ka 1984. Ka October 7, 2013, Dihlatse di tšweleditše phetolelo ye ya Beibele gore e hwetšagale lenaneong la khomphutha la JW Library, leo le šetšego le taoneloutilwe ka makga a ka bago a dimilione tše 1,4. Le gona Phetolelo ya Lefase le Lefsa yeo e kaonefaditšwego e hwetšagala ka dibopego tše di fapafapanego tša elektroniki tšeo di lego go jw.org.
Dibopego ka moka tša Phetolelo ya Lefase le Lefsa yeo e kaonefaditšwego di akaretša ditšhupetšo tše ka bago tše 60 000, tšeo di thušago babadi gore ba kwešiše gakaone dipego tša Beibele. Le gona e na le diswantšho tša mebalabala, mebapa ya dinageng tša Beibele le ditšhate tšeo di bontšhago ditaba ka botlalo tša kamoo batho ba bego ba phela ka gona mehleng ya ge Beibele e be e ngwalwa. Lemetletšo le hlalosa ditaba tše bjalo ka melao yeo e bego e latelwa ge go be go fetolelwa Beibele le histori ya kamoo Beibele e ilego ya ngwalwa le go bolokwa ka gona.
Kgatišo ya 1984 ya Phetolelo ya Lefase le Lefsa, e dirišitše leina la Modimo leo le tšwelelago ka makga a ka bago a 7 000. Lega go le bjalo, phetolelo ye e kaonefaditšwego ya 2013 e bontšha nyakišišo ya moragorago ya moo leina la Modimo le tšwelelago gona dingwalweng tša kgalekgale tša Beibele. Ge go be go hlahlobja lefsa Mangwalo a go Phuthwa a lego Lewatleng le le Hwilego le dingwalweng tše dingwe tša bogologolo, go ile gwa hwetšagala gore leina la Modimo le tšwelela gape ka makga a mangwe a tshelelago, ka gona Phetolelo ya Lefase le Lefsa e kaonefaditšwego e dirišitše leina la Modimo ka makga a mangwe a tshelelago. Leina le le hwetšagala go Baahlodi 19:18;1 Samuele 2:25; 6:3; 10:26; 23:14, 16. Lemetletšo le hlalosa gape go dirišwa ga leina la Modimo ka Seheberu le Segerika, le kamoo le tšwelelago diphetolelong tša Beibele ka meboto e mmalwa ya mehleng yeno le maleme.
Dihlatse di ile tša kgatha tema e bohlokwa ya go gatiša, go phatlalatša le go fetolela Beibele ya Phetolelo ya Lefase le Lefsa, yeo le diithuti di e hlomphago ka baka la go nepagala ga yona. Ka 1961, phetolelo e feletšego ya Beibele ye e ile ya tšweletšwa la mathomo ka Seisemane. Ka 1963, The New York Times e begile gore Phetolelo ya Lefase le Lefsa, e be e tla hwetšagala ka maleme a mangwe a tshelelago, ka ge tsebišo ye e dirilwe kopanong ya selete yeo e bego e swerwe Yankee Stadium. Ga e sa le go tloga ka nako yeo, Dihlatse di ile tša fetolela Beibele ye ka maleme a fetago a 120. Mengwageng ya morago bjalo, Komiti ya Phetolelo ya Lefase le Lefsa ya Beibele e ile ya dira phetho ya go kaonefatša phetolelo ye ya Beibele ka ge komiti ye e be e lemoga gore go na le diphetogo tseleng yeo batho ba bolelago ka yona mehleng ye le go hlalosa dipolelwana tše itšego tša Beibele, ka go re’alo se sa dira gore e balege le go kwešišwa gakaone. Ge Phetolelo ya Lefase le Lefsa e kaonefaditšwego e be e fetolelwa, go ile gwa dirišwa mekgwa ya moragorago ya go fetolela Beibele.
J. R. Brown, e lego mmoleledi wa Dihlatse tša Jehofa ntlongkgolo ya lefase ka bophara, o itše: “Mengwaga e 50 e fetilego, go ile gwa thabiša go hwetša kgatišo ya pele ya Phetolelo ya Lefase le Lefsa, gomme go thabiša le go feta go hwetša phetolelo ya moragorago yeo e kaonefaditšwego. Re ikemišeditše go dira gore Mangwalo a Makgethwa a kwešišwe ke batho bohle ka go diriša phetolelo ye e nepagetšego, e hlomphegago le ya nakong ye.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000